text:
Sèkstant
Seri di Herensia Kultural
Boneiru tin un historia marítimo riku di hende hòmber ku a nabegá laman rònt mundu. Tabatin tambe doño di barku boneriano ku tabata nabegá pa diferente pais den Karibe i Suramérika. Riba e listanan di nabegante ku a pèrdè nan bida den II Guera Mundial durante e kampaña di supmarino aleman pa torpediá barku, ta aparesé nòmber di hopi boneriano.
Nabegantenan tabata usa un sèkstant pa konosé nan posishon ora no por mira ningun marka di tera na horizonte. Nan tabata usa sèkstant pa kalkulá rumbo di solo, strea òf planeta na firmamento. Ku e datonan aki por derivá e posishon geográfiko di un barku riba laman ganchu. Esaki yama nabegashon astrológiko. Awendia ku kòmpiuter, e sistema di GPS (Global Positioning System) i komunikashon ku satélite ta dominá den nabegashon no ta usa sèkstant asina tantu mas.
Museo Bonaire a amplia su kolekshon di artefakto, na luna di yüli 2001, ku un sèkstant ku ta karga historia di sigur tres generashon boneriano, a traves di Willfried (Willy) Johan Wientjes.
Ta Abraham (Banban) Jacob Neuman (1876-1941) a kumpr’é na New York na fin di añanan 1890 pa usa den su trabou komo kapitan. Banban Neuman a siña entre otro su suegro Willem Fridus Johannes (Shon Fi) Booi nabegá. Shon Fi (1901-1978) tabata kasá ku Carmen Adelaida Neuman (Shon Eda), yu di Banban Neuman. Banban despues di tempu a duna Shon Fi Booi e sèkstant. Shon Fi Booi na su turno a regal’é komo apresio na su aktuprimu Willy Wientjes, komo esaki tambe a sigui ku e tradishon di bai nabegá. Willy a nase na Aruba dia 31 di mei 1958 i a fayesé luna pasa na Boneiru. Willy a studia nabegashon na Hogere Zeevaartschool “Michiel de Ruyter” na Vlissingen i a nabegá riba ruta internashonal komo promé stürman i kapitan pa e kompanianan hulandes Dok Express i Moerman. Despues di a retirá komo nabegante Willy Wientjes a bin biba na Boneiru den kas di su tanta grandi Belica Salsbach.
El a laga restorá e sèkstant i pa laga pon’é den Museo Bonaire. El a fayesé promé ku e trámitenan formal di firma un kontrakt a tuma lugá. Ku un ruman di Willy Wientjes, Gobièrnu di Boneiru a firma 20 di ougùstùs 200, un kontrakt pa fiá entregá e sèkstant.
E sèkstant te ainda ta wardá den su kaha di palu original manera Banban Neuman a kumpr’é na New York. Den tapa di e kaha tin ainda un pida etikèt di e fábrika riba kua tin skirbí “J. D. Magus New York”. E ta eksponé den e sala kaminda Museo Bonaire tin algun artefakto di nabegashon manera: modelo di boto, kompas, manteka pa tam liña, telegraf di barku i un lampi di torno. E sèksant ta un artefakto kargá ku storia di laman na memoria di Willy Wientjes i esnan ku tabat’ei promé kuné.
Danki na:
Famia J. Wientjes, Jan Mol i Boi Antoin.
portrèt:
Sèkstant di tres generashon di nabegante boneriano
Fuente
Antoin, Boi; “Boneiru di Antaño (lV)”
Hartog, J.; “A short history of Bonaire”
Nooijen, R.H.; “Isla di Papa Cornes”
Teksto: Hubert Vis. Portrèt: Susan Swygert.


c: text/html

text:
Oranjestad-Kòrsou. Djasabra tras di lomba e kantoutor Ephrem J un biaha mas a keda risibí den gran forma na Madrid. Despues di su presentashon algun siman pasá na e evento Bachatea na Madrid, fanátikonan a keda ku hopi gana i a pidi pa e regresá pronto. Djasabra ei den e prestigioso diskoteka The Host na Madrid, Ephrem J a sòru un biaha mas pa un sala yen.
Durante e presentashon den The Host na Spaña, Ephrem J a estrena su ultimo kansion tambe. Ta trata di e kansion den género di bachata titulá “No hay imposibles”. E kansion aki ta un komposishon di Ephrem J ku areglo di Martires de León, ku ta mesun areglista di kansionnan manera “Amor en la Luna”, “Me Entrego” i otro eksitonan internashonal di pasado. E kansion nobo “No hay imposibles” a ya ta zonando rònt mundu, speshalmente na Spaña, Belgika, Italia i Hulanda. E kansion ya ta optenibel rònt mundu via iTunes i Amazon.com.
Ephrem J den fin di siman aki lo ta den otro presentashon internashonal na momentu ku e subi tarima na Paramaribo na Surnam. Espektativa pa e presentashon di Ephrem J na Surnam ta haltu, ya ku no ta trata su prome presentashon na Paramaribo. Den pasado ya Ephrem J ku su banda Loading a duna diferente presentashon na Surnam.
Pa un reportahe fotográfiko di e presentashonnan na Madrid i Hulanda por bishita e página www.facebook.com/EPHREMJMUSIC.
Pa informashon: Alvin Daal, Mènèdjer di Ephrem J, tel. +5999.5227742

robotstxt: allowed

filter: keep


text:
Mas o ménos 2 aña promé ku 10-10-10 a disidí ku “mas pronto posibel despues di desmantelashon di Antia Hulandes lo introdusí un moneda nobo pa e union monetario Kòrsou i Sint Maarten”. E moneda a haña nòmber di florin Karibense (Caribbean guilder) i e abreviashon CMG (“C” pa Kòrsou i “M” pa Sint Maarten). Tambe lo a eliminá biyete di 25 pa un biyete di 20. Nuebe aña despues di desmantelashon no tin CMG i ketu bai ta usa moneda di un pais no-eksistente.
Banda di sigui usa moneda di Antia Hulandes, no tin ningun mekanismo pa harmonisá/kordiná sierto maneho makroekonómiko entre Kòrsou i Sint Maarten manera ta e kaso den tur union monetario eksistente na mundu. Ningun di e dos paisnan sa si nan ke keda aden òf ta bula for di e union. Kòrsou i Sint Maarten a bisa na aprel 2014 di lo bai studia si mester keda den e union monetario i/òf mester introdusí US dòlar of euro, pero na yüli 2015, riba mi pregunta, minister di Finansa ta bisa ku “un estudio riba e union monetario no ta un prioridat”. Nos ta den un matrimonio monetario pero kada ken ta kue su propio kaminda. Wak por ehèmpel e “groeistrategie” i bo ta kere sigur ku Kòrsou no ta den un union monetario.
E desishon pa forma un union monetario tabata deskabeyá, sin fundeshi ekonómiko. Mi a remarká esaki for di 2006 siendo e úniko mandatario ku a protestá. E manera ku ta atendé ku e tema kombiná ku tur e dramanan rònt di Banko Sentral no ta traha den nos bentaha komo pais i nos ambishon di ta un sentro finansiero stabil i konfiabel. Nos historia di posponé desishonnan klave a kosta nos karu. Esaki lo no ta un eksepshon.
Willemstad, Kòrsou


text:
Directie Landbouw, Veeteelt en Visserij en Markthallen (DLVVM)
Orario DLVV/Santa Rosa
Orario pa publico 07.00 - 12.00
12.00 - 16.00
Orario caha 07.30 - 12.00
12.00 - 15.00
Fin di siman, dianan di fiesta y dianan di ATV ta cera pa publico
Directie Landbouw, Veeteelt, Visserij en Markthallen (DLVV), tambe conoci como Santa Rosa, funda na aña 1976 na prome instancia como un stacion experimental di gobierno. Mas despues DLVV su meta a bira pa haci uzo eficiente di e fuentenan di ayudo, tanto financiero como natural dor di promove y desaroya agricultura cu atencion particular pa horticultura, cria di bestia y pesca. DLVV ta primeramente dunador di servicio pa promove e sector agricola y pesca. Percura pa conservacion y administracion di e ambiente natural tanto riba tera como den laman, tambe ta forma parti di su tarea. E tareanan ta encera tambe haci investigacion, ehecuta proyecto, percura pa duna informacion y colecciona dato relata na e sector primario, esta naturalesa y medio ambiente.


text:
KRALENDIJK – Awe tardi a tene un kues pa muchanan di skol di traimèrdia, relashoná ku selebrashon 30 aña di museo Boneiru. A inisiá e aktividat, unda diputado Nina den Heyer a dirigí palabra den presensia di tur mucha. “Ta importante pa nos ku stima Boneiru, ta na altura di loke nos welo i wela a hasi den pasado. Bon pa nos sa kon nan a biba ántes ku tabata totalmente un otro forma di bida, kompará ku awendia. E tempu aya mester a drei kada number un pa un riba telefon pa hasi yamada. Den un museo por topa e tipo di material ku ta indiká kon bida tabata ántes. Awendia ta habri kranchi i awa ta basha, otro kos, wasmashin ta laba paña i seka nan. Den pasado tabata kushiná riba konfó, i awor nos ta usa “microwave”,” tabata entre otro loke diputado den Heyer a menshoná.
Despues a papia Sulaini Martes di SKAL, i el a splika e muchanan regla tokante kues promé a inisiá e programa. IzaÏm Mercera, Onni Emerenciana i Norwin “Nochi” Coffie tabata presente komo hurado pa e kues. Potrèt ta ilustrá e parti di inisio di e programa ku a tuma lugá na ofisina di A.B.V.O.
KUES PA MUCHANAN DI SKOL TRAIMÈRDIA
KRALENDIJK – Awe tardi a tene un kues pa muchanan di skol di traimèrdia, relashoná ku selebrashon 30 aña di museo Boneiru. A inisiá e aktividat, unda diputado Nina den Heyer a dirigí palabra den presensia di tur mucha. “Ta importante pa nos ku stima Boneiru, ta na altura di loke nos welo i wela a hasi den pasado. Bon pa nos sa kon nan a biba ántes ku tabata totalmente un otro forma di bida, kompará ku awendia. E tempu aya mester a drei kada number un pa un riba telefon pa hasi yamada. Den un museo por topa e tipo di material ku ta indiká kon bida tabata ántes. Awendia ta habri kranchi i awa ta basha, otro kos, wasmashin ta laba paña i seka nan. Den pasado tabata kushiná riba konfó, i awor nos ta usa “microwave”,” tabata entre otro loke diputado den Heyer a menshoná.


text:
There are many diverse forces at play in the world that directly impact the quality of our lives, our pocketbooks, personal freedoms and the environment. This blog is my sincere attempt to make sense of world events as they unfold before our eyes. Feel free to discuss and comment.
Pastornan kristian ta sigi krea odio den nos komunidat kontra di LGBTQ. Komo si fuera no ta sufisiente ku nan ta prediká venenu den nan misanan, kada biaha mas tantu, sin ningun sorto di bèrgwensa nan ta sali den publisidat ku nan repudio kontra di un minoria di nos suidadanonan. Algun aña pasá tabata den Alameda ora e radikalnan aki, akompañá pa Obispu, a manifestá kontra di personanan di LGBTQ. E aña aki nan a kuestioná estado mental di e hues ku a disidí na fabor di derechinan igual di LGBTQ manera ankrá den nos Konstitushon. Awor nan ta pone na duda e pilá mas stabil den nos sistema demokrátiko, esta e poder hudisial.
Klaro ku no ta promé biaha ku pastornan ta kere ku nan manera di pensa ta riba nos konstitushon. Algun dékada atras nan a sapatiá kontra derechi pa hende pretu i derechi di hende muhé. Ta un historial bergonsoso nan tin tras di lomba.
Awor aki nan ta sinti nan empoderá pa diskriminá un grupo den minoria. Empoderá pa algun partido polítiko ku a risibí nan plaka pa kampaña. Empoderashon prinsipalmente pa e silensio di un grupo muchu grandi di hende.
Mientras tantu e pastornan kristian aki ta preferá sera wowo pa e abuzonan ku sistemátikamente nan ta perpetuá, manera abuso seksual kontra di menornan i ta skohe pa pinta un minoria skur ku nan idioma ekstremista.
Pa kolmo, ami i abo su plaka di belasting tur aña (mas o ménos Ang 1 mión segun nos presupuesto kapítulo Bestuur, Planning en Dienstverlening) ta bai pa sostené entre otro e pastornan radikal aki. Ta bon pa menshoná ku histórikamente Gobièrnu a sostené iglesianan ku supsidio pa nan hasi trabou di formashon den bario, speshalmente tempu ku den kunuku (distrito 3 i 2) servisionan di edukashon di Gobièrnu no tabata yega. Parse ku e pastornan aki ta mira nan tarea pa venená ku nan retórika vil. Ta tempu pa nos plaka di belasting stòp di finansiá tur e misanan radikal aki.
Ku e minister di Salubridat Públiko no ta komprondé su tarea i ta mas bien un peliger pa salú públiko, mester ta mas kla ku di dia. Awor e minister ta papia di tuma pildorá di Ivermectin kontra di COVID mientras e remedi aki ta mas bien pa trato di bichi parasítiko i pruga. Esaki despues ku anteriormente e mesun minister a pretendé ku su bèrdat personal basá riba ken sa ki sekta, ta bin nan promé lugá den un krísis di salubridat? E mester komprondé ku e ta minister i no ta un di e hopi ‘èkspertonan’ di Facebook ku ta venená e pueblo dor di plama lokura tur dia tokante di e pandemia. E minister konsientemente ta alimentá i empoderá e tipo di figuranan aki. T’esei ta su intenshon, òf e ta ignorante? E bakunashon ta e manera mas efektivo segun siensia pa prevení COVID. I, te ainda no tin alternativa pa bakunashon ku ta mes òf mas efektivo. Tambe ta bèrdat ku esnan ku ta muri di COVID na Kòrsou, ta hendenan no bakuná (kompletamente). Si e minister ke keda kere den su bèrdat, e por. Den e kaso ei e no por ta minister pasombra e ta un peliger. Remarkabel ta ku e otro partido den koalishon ta ketu ketu i te ainda ta guli manda abou i akspetá i aprobá e maneho aki. Bèrgonsoso. Bèrgonsoso tambe ku Staten, sigur miembronan di oposishon no ta tuma e situashon aki na serio i presentá por lo ménos un moshon di desaprobashon kontra di e minister.
Awe mi a haña di un Parlamentario un mensahe di bon deseo di awe, 10-10-21, komo “Dia di Outonomia”. Serio? Yama 10-10 “Dia di Outonomia” ta muestra di ignoransia di nos historia emansipatorio. Ta bon pa e Parlamentario i tur esnan ku ta bou di impreshon ku e fecha di awe tin ke ber ku outonomia, sa ku riba 10-10-10 Antia Hulandes a keda desmantelá. Riba 10-10-10 nos no a haña outonomia. Nos a haña outonomia riba 7 febrüari 1951 ku introdukshon di un Konstitushon nobo. Gobernadó Leonard Peters den un reunion èkstraordinario di Staten a para ketu na e akto aki bisando:”Een nieuw tijdperk is thans voor de Nederlandse Antillen ingegaan [waarbij] de volle verantwoordelijkheid voor het inwendig bestuur naar U leden van de Staten wordt verplaatst. Van zijn eerste daden af [..] is straks de Regeringsraad van de Nederlandse Antillen aan U verantwoording schuldig”. Riba 15 desèmber tampoko ta dia di outonomia, sino Dia di firmamantu di Statüt. Statüt a konsolidá i perfekshoná nos status outónomo di 1951. Statüt a drenta na vigor riba 29 desèmber 1954. Riba 10-10-10 Kòrsou a bira outónomo den Reino despues ku for di 1951 e tabata outónomo den bachi di Antia Hulandes (AH).Bo ke selebrá 10-10? Yamé Dia di Desmantelashon di Antia Hulandes. Yamé Dia di Kòrsou Outónomo den Reino. E no ta “Dia di Outonomia”.
Riba 29 di sèptèmber 2021 mundu ta opservá International Day of Awareness of Food Loss and Waste (Dia Internashonal di Konsientisashon tokante Dispidimentu di Kuminda).
Algun sifra. Nashonnan Uní ta kalkulá ku tur aña un terser parti di tur kuminda ku keda produsí, esta 1.3 mil mión tòn ta desaparesé den kliko òf ta daña. E kosto di e desperdisio aki ta rònt di Naf 2.000.000.000.000 anualmente. E problema mas grandi ta ku ta trata di kuminda ku no a yega serka esnan ku tin mester.
Ademas, e impakto di desperdisio di kuminda riba nos medio ambiente ta otro prekupashon. Mas desperdisio kier men ku mas produkshon di kuminda ta nesesario kompará ku si no tabata dispidí. Esaki kier men mas uso di awa, tera ku ta nesesario i tambe, ménos ‘food security’. Kuminda ku putri ta kousa gasnan ku tin efekto negativo riba nos medio ambiente. I no papia mes di infestashon di sièrto animal i malesa.
Kousa prinsipal di desperdisio ta nos komportashon i atitut komo konsumidó pa ku kuminda. Nos porshonnan ta eksaherá, nos ta kumpra sin planifikashon. Mester bin kambio den esaki. Estudionan a demostrá ku kambionan chikí manera planifikashon di kiko ta kushiná i mester kumpra semanalmente ta redusí despidimentu. Tambe ta yuda un sistema di midi bo ingredientenan i un bon lugá pa wardanan pa evitá ku nan ta daña lihé.
Klaro ku tin mas kousa pa desperdisio. Falta di transporte efisiente, kordinashon den e kadena di produkshon, distribushon i benta. I mas ku nunka, falta un direkshon di gobernashon. Ta di spera ku den e komishon(nan) ku a lanta pa kambio di klima, e aspekto di desperdisio lo keda inkluí. Desperdisio di kuminda ta afektá nos saku, nos seguridat alimentisio, nos salú, polushon i medio ambiente.
Te ainda 158 hende a muri na Kòrsou di COVID. Grip Spañó (òf Kabouter aki*), ku manera COVID tambe ta un virus kontagioso respiratorio (influenza), a mata 142 hende na Kòrsou na 1918.
Segun De Geneeskundige Organisatie in de Kolonie Curaçao, 23 òktober 1919, un total di 100 hende a muri na Punda/Otrobanda, 14 na Santa Rosa, 22 na Santa Maria i 6 na Barber pa un total di 142 pa motibu di Grip Spañó. Mester remarká ku sigun Direktor di Servisio di Salubridat, dr. Nathaniel Waterman, e tempu ei no tabatin obligashon pa informá ora un persona fayesé, loke por a influensiá e sifranan. Un echo ta ku Koloniaal Verslag 1919 a hasi menshon di un kantidat apnormal di redukshon di nos poblashon.
E grip Spañó a kue tur hende na mundu for di base i èkspertonan a realisá ku mester traha riba un bakuna, prinsipalmente ora e Grip Spañó a kambia i produsí un variante mas mortal. Grip Spañó ku a mata desena di mión di hende na mundu a pone ku èkspertonan a start búskeda di un bakuna kontra di e diferente tiponan di influenza.
Awe ku tin un bakuna, COVID a bira mas bien un pandemia ku ta keda na bida pa esnan ku no ke bakuná. E hendenan aki ta muriendo, infektando otro, kousando tristesa den muchu hogar. Ademas, e pandemia ta kosta nos miónes na gastu inesesario den salubridat (ku lo subi premi), e ta stroba akseso na kuido di hende malu i ta responsabel pa dekresementu ekonómiko, oumento di desempleo i problemanan mental.
T’esaki ta e preis ku ami i miles di YDK mester paga pasombra nos si a asumí nos responsabilidat individual i kolektivo?
E pènel di Nashonnan Uní (UN) riba kambio di klima resientemente a emití un kódigo kòrá pa loke ta trata klima mundial.
Dia a pone nos pais riba ‘lista kòrá’ pa loke ta trata infekshon di Covid, nos tur -ku rason- a drenta den un estado di alèrta i a realisá e konsekuensianan fatal pa nos turismo/ekonomia.
Pa straño ku ta parse, e kódigo di UN no a kapta mashá atenshon. Fòrti i Staten ta ketu riba e tema aki. Unda nos sentido di urgensia kolektivo ta pa un kódigo kòrá ku básikamente ta atvertí ku tempu ta kabando pa nos skapa nos planeta? Unda e ‘decision makers’ ta ku mester formulá maneho pa redusí e konsekuensianan di kambio di klima? Bèrdat ta ku no ta Kòrsou a start e disaster aki. Tampoko nos so por resolbé e problema.
Un kos ta sigur siembargo: komo isla chikí i vulnerabel nos lo ta esnan ku mas lo sufri di indeferensia pa e kambionan di klima. Esaki no ta algu ku algun hende ta kere ku lo por pasa. Islanan (independiente) manera Kribati, Tuvalu i Palau den oseáno Pasífiko lo bai bou di awa den e próksimo dékadanan.
Pero tambe tin esnan ku a a tuma nan responsabilidat na serio. Esun number unu den mundu ta Reino di Bhutan, un nashon chikí den Himalaya ku a pone den nan konstitushon ku mester protehá medio ambiente. Nan ta asina éksitoso ku nan ta e úniko pais na mundu ku ta apsorbá mas karbon ku e ta produsí. Bhutan tin komo meta pa yega na e promé pais ku ‘zero net greenhouse gas emissions’ i ‘zero waste’.
Kiko nos ta dispuesto na hasi? Stòp di desperdisia kuminda tur dia? Stòp di usa saku di plèstik, redusí konsumo, re-uza artikulonan, resiklá? I kisas mas importante: ki dia nos ta bin huntu i sostené lidernan ku tin interes i ke hasi algu pa atendé ku asuntunan di klima.
In Curaçao lesbian, gay, bisexual, transgender and intersex (LGBTI) persons face increased discrimination, especially since Christian churches have escalated their opposition to equal rights for this group. Of all people, you would think that we should know that discrimination, prejudice and bigotry is a deadly poison. Our fight against injustice goes way back to the dark days of slavery, racism and sexism. Yet, the tables have turned. Many who used to be (descendants of) victims of discrimination are now doing the discrimination. I doubt that this was the intention of the likes of Dr. da Costa Gomez, Tula and ‘Damanan di Djarason’.
Last’s week’s Court’s decision that determined that Curaçao is violating the constitution by excluding same-sex couples from marriage gives hope. Fortunately the Courts have shown to care about the constitution which cannot be said for Staten and Fòrti.
Marriage should not be a heterosexual privilege for if we are created equal, then the love we commit to another human being must be equal as well. We must realize however that there will not be a magic day when we wake up to a country without discrimination and prejudice, but it’s a starting point. I stand with you LGBTQ. I will continue to denounce ignorance and the hate from the pulpits every Sunday.
Bo antepasadonan algun dékada atras tabatin relashon seksual ku bestia? Nan tabata kanibal, esta kome karni di hende? Ta presisamente esaki a bisa un siglo pasá ku lo pasa si duna hende pretu i hende muhé na Kòrsou derechi igual di voto ku solamente hende hòmber blanku tabatin. J.J. Hamelberg i Frater Radulphus tabata liderá e kampaña seksista i rasista askeroso aki. E strategia tabata bisto: spanta hende ku koi kèns pa no akseptá derechi igual di un i tur. Danki na hende ku kurashi ku a lucha pa derechi di voto universal, awe na urnanan no ta relevante mas si bo ta muhé òf pretu. E lucha tabata difísil, pero hustisia a triumfá riba maldat.
Awe, representantenan di e mesun gruponan ku no tabatin derechi a konsekuensia di nan sekso i koló, ta grita i oponé kontra di derechi igual di LGBTQ pa motibu di preferensia seksual. E mesun grupo ku ta gosa di nan derechi di voto danki na luchadónan den pasado, awe ta ninga otronan di gosa di derechi igual.
Ki diferensia tin entre e rasistanan di siglo pasá i abo ku ta kontra pa e grupo LGBTQ tin derechi igual? Ki diferensia tin entre nan ku a yama hende pretu kanibal ku set pa sèks ku animal i abo ku ta bisa ku derechi igual pa LGBTQ lo kondusí na pedofelia i matrimonio entre hende i mata? Ken bo ta pa skupi odio tokante di supuesto pedofelia ora LGBTQ kasa, mientras abo ta bira kara kobardemente ora pastornan pedofil i ‘gay’ habusá di mucha? Awor ta kuestioná si e hues ta bon na kabes i ke ‘investigá’ si e ta ‘gay’. Manera e habuzadónan den pasado, na ta diskutí e esensia, esta derechi humano pa tur hende irespeksto koló, sekso i preferensia seksual.
Derechi igual pa LGBTQ ta bira un realidat mas lihé ku nos ta kere. Awor, nos por para na e banda korekto di historia i akselerá esaki den nòmber di dignidat i derechi igual. Igualmente nos por oponé, kalumniá, i plama i odio atrobe riba Alameda i laga historia husga nos meskos ku esnan ku a sostené sklabitu i habusu basá riba koló, religion i sekso.
Bati Huda ta un tradishon religioso Kristian na vários pais na mundu ku ta tuma lugá rònt di fecha di Pasku di Resurekshon. Un tempu esaki a keda prohibí na Kòrsou, pero e a gana na popularidat atrobe. Orígen di batimentu di Huda ta repudio di esnan ku ta kere ku e apòstel Hudiu, Hudás Iskarot, a traishoná Kristu, i pone ku eventualmente a mat’é. Aki na Kòrsou a prohibí batimentu di Huda algun siglo pasá hustamente pasombra e aktividat aki ta simbolisá deskriminashon religioso i sentimentunan anti-Hudiu.
Batimentu di Huda tabata tuma lugá na vários manera aki. Segun e.o. Pater Brenneker (Theologie van de Straat), tabata popular pa traha algun pòpchi grandi i pone nan sinta na vários kaminda ku un bòter di róm. Hopi biaha ta pone e pòpchi dilanti di kas di un famia Hudiu. Tur hende ku kana pasa por a dal’é un moketa den su kara. Ora solo baha, tabata marcha bou di müsik, kompañá pa alkohòl, kantando kanshonnan kontra di Hudás (‘kantikanan di bati Huda’) i asta tin biaha kontra e religion Hudiu, lastrando e pòpchinan den kayanan pa despues bati’é ainda mas te ora no sobra nada. Normalmente ta sigi un fiesta hopi animá.
Promé ku e aktividat di bati Huda manera Pater Brenneker a deskribí ariba, e tradishon aki a keda prohibí pa algun siglo. Bièrnè Santu 27 mart 1682, manera kustumber a bati Huda den serkania di Bahia Santa Ana. E loke a kousa konsternashon ta ku e Huda a resultá di ta un representashon idéntiko di e Rabino di Hudiunan di Kòrsou. Gobernadó ku ya na vários okashon a atvertí pa intoleransia religioso, a konsiderá lokual a pasa inakseptabel i via dekreto a prohibí tur aktividat di bati Huda. E prohibishon a dura pa algun siglo.
Na 2019 World Jewish Congress a mustra su oposishon pa batimentu di Huda despues di imágennan di batimentu di un pòpchi bistí komo un Hudiu òrtodòks. Esaki a tuma lugá na Polonia. E batidónan, kasi tur Katólikonan, a kita su kabes afó i tira esaki den laman i kima e resto di e kurpa di e pòpchi di imágen Hudiu.
E siguiente pregunta ta surgi serka mi: Si nos komo komunidat no ta tolerá e invento di Hulanda di ‘zwarte pieten’ pasombra e ta deskriminashon flagrante di hende pretu, nos ta keda silensioso pa loke ta trata un tradishon lokal ku ta flagrantemente anti-Hudiu?
Willemstad, Kòrsou
Fuente: Archivo Nashonal, Kerkgeschiedenis Antillen, Pater Brada (1963).
Repudiabel loke a bin dilanti e siman aki tokante di maltrato seksual kontra di algun mucha na un skol lokal. Mi ta lamentá loke a pasa i ta spera ku e víktimanan i nan sernan kerí (ku eventual ayudo sikológiko) lo rekuperá di e trouma ku nan a pasa aden. Mi no ta spera ku esnan responsabel pa e malechornan ta pone man riba nan kabes, tumando ehèmpel di Iglesia Katóliko.
Iglesia Katóliko i Obispado di Willemstad awe i den pasado semper a protehá nan pastornan, fraternan i religiosonan ku (t)a abuzá di mucha. Ta konosí ku nan ta pòst e maniaknan aki di parokia pa parokia òf manda nan un di e otro 5 islanan ku ta kai bou di Obispado. Ounke ta konosí ken e abusadornan aki ta, no ta tene nan responsabel. Pakiko Obispado no ta tuma medida, pero ta promé pa persiguí e grupo LGBTQ,, no pa un akto kriminal, sino nan preferensia seksual?
Mester persiguí kriminalmente tur esnan responsabel den nos komunidat pa abuzo kontra mucha, inkluso religiosonan. Ta basta ku hipokresia. Un Ombudsman pa mucha ta un nesesidat. Víktimanan di abuzo seksual hopi biaha nunka ta rekuperá kompletamente i algun ta ripití e aktonan aki, èkstendiendo e kadena di abuzo. T’esei nos ke pa nos pais? Mi no ta spera.


text: Diamars mainta a drenta informe di un kiebro na La Cosa Divina den Caya Grandi, mesora a dirigi polis na e sitio. Na yegada a bin compronde cu aki un ladron a kibra rolluik y manda baranca dor di bentana pa asina por a kibra y drenta horta den La Cosa Divina. Por a tuma nota di hopi glas cu a spart den e negoshi, e ladron lo mester a bay straight pa a kassa pero no a haya nada den esai y a kibra esaki como tambe a ranca e systema di alarma for di muraya. E ladron lo mester a bay cu diferente articuloanan di showcase, entre otro bril di solo, rhinestones y otro accessorionan pa bruid. BFTO, team forensico a presenta na e sitio pa hasi nan onderzoek y a tuma vingerprint como tambe sample di sanger cu a logra haya na e sitio riba e bentana kibra.


text:
No tin gasto envolvi
Paseo den hardin di Santa Rosa/DLVV
Descripcion
Si bo ta gusta naturalesa, e ora ey un bishita na Santa Rosa/DLVV sigur ta na su lugar. Santa Rosa ta percura, durante dia di trabao y riba peticion, bishita cu guia den su hardin y greenhouse cu mata tipico di Aruba. Ademas e posibilidad ta existi pa riba bo mes, kiermen sin guia, pa bishita e hardin. Mester haci cita pa loke ta trata fecha, ora y cantidad di bishitante.
Unda pa pidi'e? / Mas informacion na
Santa Rosa (DLVV) - Seccion di Maneho di Naturalesa y Paisahe
Habri pa publico: Dialuna pa diabierna di 7.00 – 12.00 y di 13.00 – 16.00
Orario di caha: Dialuna pa diabierna di 7.30 – 12.00 y 13.00 – 15.00
Fin di siman, dia di fiesta y dianan di ATV ta cera pa publico
Cuanto e ta costa?
Cuanto tempo ta dura pa hay'e?
Pa grupo grandi mester haci un cita.


text:
Gobierno di Aruba: Treciendo movimiento di progreso y ambiente den Caya G.F. Betico Croes NOS CIUDADANONAN POR A DISFRUTA DI ‘BLACK FRIDAY’
Gobierno di Aruba:
Treciendo movimiento di progreso y ambiente den Caya G.F. Betico Croes
NOS CIUDADANONAN POR A DISFRUTA DI ‘BLACK FRIDAY’
Un costumber bunita cu sigur ta hayando bida den comercio na Aruba, ta ‘Black Friday’. Tiendanan ta brindando nos pueblo hopi articulo na prijs reduci pa asina contribui tambe na e cartera di tur ciudadano den e temporada di fin di aña.
Vision di Gabinete Wever-Croes ta pa trece movimiento di progreso y ambiente den nos centronan di ciudad. Comercio sigur ta hunga un rol hopi importante den esaki. Diabierna, nos por a constata Caya G.F. Betico Croes un biaha mas druk y yen di ambiente cu e ofertanan di ‘Black Friday’ cu e tiendanan tawata ofrece.
Hopi ciudadano a haci uzo di e oportunidad aki pa haci nan compra pa e dianan di fiesta benidero. E ambiente di Pasco y Fin di Aña por a wordo senti den cada skina di Caya G.F. Betico Croes.


text:
WILLEMSTAD – Últimamente un fluho di talento urbano di origen krioyo ta penetrando i dominando oido di e hubentut hulandes i antiano. E artista urbano hulandes moderno ta un híbrido multilingual ku ta selebrá su raisnan étniko ku su músika i ta sobrepasa tur liña rasial i tradishonal.
Ret Karibense kièr a duna atenshon na e duo BLVCKHAZE, ku ta kreando pauta ku nan músika i komprondé kiko di Kòrsou ta influensia nan. Tambe nos a kòmbersá ku kritiko di músika, DJ i direktor di videoclip Selwyn de Wind, kende a duna un komentario riba e desaroyo akí i e músika ku ta ser produsí.
Eskapé lukrativo
Ret Karibense a kòmbersá na Cas Abou ku e duo ku ta konsistí di Meghan Plaate – Thijn i Andrew Plaate, tur dos di 21 aña. E hóbennan a nase na Kòrsou, pero a muda pa Hulanda ku 18 aña pa kontinuá nan estudio. Meghan kièr a studia lei i Andrew a bai pa Físika Apliká, pero despues di algun aña di lucha ku estudionan pisa, músika a proba di ta eskapé lukrativo. N’e momentu ku BLVCKHAZE a drenta den studio ku e konosido kantante i kompositor rubiano Jeon, kende ta fungi komo un mentor pa e duo, varios kolaborashon i kantika a keda produsí.
Si mester deskribí nan zonido, Andrew, kende ta produsí tur e músika, ta splika ku e ta hopi baliabel i tin influensia di House, Reggaeton i Afro House. “Nos gusta mix género”, Meghan a añadi. “Semper nos a atmirá Jeon, pero ora nos a kuminsá traha ku n’e, ela hasí nos hopi mas kritiko pa ku nos músika”, Meghan a splika.
Single
Ku e single ‘Issue’, BLVCKHAZE a kuminsá haña atenshon di radio lokal, i asta a subi top 40 na Kòrsou i Surinam. “Ku e kantika nos kièr a visualisá e emoshon ku un persona por sinti, ora un relashon termina. Si bo pareha no ta trata bo bon, bo por bisa, ‘Legumai swá”, Meghan a splika. N’e momentu Andrew a traha e ritmo, e tabata sa ku esaki ta un hit. Tambe nan mes a filma e clip na Italia i despues Andrew a edita e produkto final. Selwyn de Wind sigur a keda impreshoná ku e duo su promé produkshon. “Mi a gusta e kombinashon di hulandes i papiamentu, i BLVCKHAZE ta diferente i atraktivo komersialmente. Nan tin talento i e clip ta duna un bon mensahe i nan mester kultivá esaki”, e DJ a kontinuá.
Banda di e kolaborashon musikal, Meghan i Andrew a kaba di drenta e boto matrimonial na Ougùstùs 2015. Seis aña pasa, Meghan ya tabata pone su covernan di Bruno Mars, Katy Perry, Chris Brown riba YouTube i Facebook, riba kual Andrew a reakshoná i sobra ta pa historia. Na Ougùstùs 2014, nan a bin vakashon i ya Andrew tabata planeando pa pidi Meghan pa kasa. Andrew a skohe Cas Abou, paso e ta nan bich favorito i semper nan ta bin landa einan. “Nos lo a bai bou di awa ku tanki nan di scuba”, Andrew ta kòrda.
“Yu, mi a spanta bini ariba, ora ela skirbi ‘Marry Me’ riba e bòrchi di bou di awa”, Meghan a splika.
Aruba
BLVCKHAZE a kaba di regresa fo’i Aruba unda nan a graba dos clip ku Jeon i Ritmo Real, i tambe nan ta trahando riba un kantika ku Area 51. “Porta nos lo saka un albùm otro aña, pero nos mester haña mas presentashon pa nos fanatikada a krese”, Andrew a finalisá.
Outor Deya Mensche


text:
Clubnan di futbol cu acceso na programanan di computer
AVB a lansa plataforma digital nobo pa tur club
ORANJESTAD, Aruba – 18 di juli 2021: Ta un otro momento grandi pa Arubaanse Voetbal Bond (AVB). Despues di un trayecto basta largo, por fin a tuma luga traspaso di e infrastructura di ICT cu e compania ITP Caribbean a traha riba dje. AVB ta contento di a finalisa trabou di digitalisacion den e federacion.
AVB a ricibi e sistema oficialmente, cual ta uno cu lo centraliza tur informacion. Tur club lo tin acceso y por haci uzo di e netwerk. Pocopoco AVB ta drentando den e mundo cu hopi a bay caba, pero awo tin un sistema cu ta sigur pa tur hende cu bira usuario. Ing. Richard Dijkhoff, Presidente di AVB, a indica cu ta duna nan e oportunidad pa introduci AVB Platform.
AVB Platform ta un plataforma caminda cu e clubnan na momento cu log in den e sistema, ta haya tur acceso cu mester pa hiba nan administracion, pa registra hungadonan y pa por hiba nan maneho financiero. Kiermen tur herment cu nan mester como organisacion. AVB ta facilita esaki por medio di e plataforma.
ITP Caribbean a cuminsa cu cierto infrastructura y esey ta nifica cu un sistema di computer central cu tur software. E idea tabata cu AVB lo pone un sistema disponibel pa tur club di futbol. Jan Segers, director di ITP Caribbean, a splica cu e clubnan por log in riba un centrum system, no tin di cumpra un software of haci algo di nan mes. AVB ta duna esey. ITP Caribbean ta encarga pa mantene e sistema, monitoria e sistema cu ta keda draai 24 ora pa dia y ta disponibel p’e clubnan y AVB.
P’e clubnan, esaki ta un sistema moderno y sigur cu nan por hinca nan datonan aden. Tambe tin e software manera Microsoft Word, Excel, tur esey. Tin software specifico pa financiële administratie y hasta club administratie.
Segers a expresa cu esey tabata un soño di AVB y pa pone un infrastructura asina, mester tin un sistema fuerte, sigur y cu hende ta confia riba dje. E ta asina protegi cu cada club tin nan propio environment y no ta asina cu un club por mira informacion di otro. E ta hopi importante, hopi sigur y facil disponibel.


text:
E hóben Neiska Franklin di Sta. Rosa Angels Vanddis a picha ku komodidat riba un Demolition Cartel ku su ofensiva no por a keda kla ku su lansamentunan. E wega bálido pa kampeonato AA 2018 a tuma lugá na Sabana ball park. Un bon públiko a mira kon e hóben Neiska a haña bon respaldo serka su defensa. Su ofensiva a buta sufisiente koredó den sirkulashon i trese sufisiente kas pa akumulá 9 kareda. Ku e diferensia di mas ku 7 kareda den bòm di 5, e chif umpire Johnny Augusta ta dekretá e nòk out. Ku esei Sta. Rosa Vanddis a gana e wega ku skore di 11-2.
Demolition Cartel a asigná Naiska Fransisca pa habri e wega. e la forma bateria ku su ruman Leste Fransisca. Neiska no por a keda kla ku e ofensiva di Sta. Rosa. Sta. Rosa a konosé un inning grandi den di dos entrada. Pifianan den defensa di Demolition a bin buta ku sta. Rosa a akumulá 8 kareda den e di dos inning. Leste Fransisca a drenta di relevo. Aunke e la picha akseptabel, e falta di produktividat di e ofensiva a bin kòrtá garganta di e Demolition. Den habrida di 4 Demolition ta monta un menasa i nota 2 kareda pa kòrtá bentaha. Neiska ta rekuperá seriedat i picha strak pa sali for di e inning. Sta. Rosa ta buta 2 kareda mas aserka den bòm di kuater inning. Demolition ta faya di bira peligroso den habrida di 5 inning o nota pa kibra e nòk out. Ku e wega legal i e diferensha di kareda, e chif ta dekretá e nok out den bòm di 5 inning.
Neiska ku a bai e ruta kompletu ta gana su promé wega.
Arnalda Margaritha ta picha dominante pa Pichingolo pasa sin kompashon riba Nos Tei Office Supply, 13-0.
Arnalda Margaritha tabata simplemente dominante den un wega ku a hunga kompletamente riba e man di Pichingolo Kia Nissan. Práktikamente henter e ofensiva di Nos Tei a haña un ponche. E picher eksperensia a picha ku gran komodidat ora ku su ofensiva for di trempan a dun’é un bentaha pa por traha ku n’e.
Nos Tei a postulá Naiska Fecunda pa habri e wega. E hóben no a mustra e mesun velosidat ku Arnalda, pero tampoko e la picha malu. Su lansamentunan poko off spit tabata saka e ofensiva di Pichingolo un poko for di balanse. Sinembargo mayoria di e batidónan a sa di ahustá i mishi bon ku e bala. Lant’é of mand’é di liña pa outfield. Kisas ku un poko mas agresividat di e outfielder, algun di e bala nan por a ser kaptura i e daño por tabata ménos. Fecunda a poncha algun di e ofensiva di Pichingolo.
E agresividat di Pichingolo riba base, kombiná ku kisas un poko mala suerte den e defensa di Nos Tei, a habri kaminda pa Pichingolo rápidamente akumulá kareda riba nan.
Pichingolo ta pika dilanti 2-0 den habrida di dos inning. Pichingolo ta akumulá 6 kareda den habrida di tres inning pa hasi e wega 8-0. Den habrida di 4 inning kos ta bai realmente for di man ora ku Pichingolo krusa plato na 5 okashon. Ku e wega 13-0 na fabor di Pichingolo den bòm di 4 inning, e situashon di black out ta subi mesa. Nos Tei no ta logra na bria peligroso i nota kareda den bòm di 4 inning. Ku e diferensia di mas di 10 kareda, chif umpire ta dekretá e black out i Pichingolo tab gana e wega ku skore di 13-0.
Reportahe: Anthony Guillermo


text:
DESDE DIA 16 DI DECEMBER 2020: TA INICIA BUELONAN NON-STOP FOR DI INGLATERA PA ARUBA
ORANJESTAD – Aruba Tourism Authority den cooperacion estrecho cu entre otro Aruba Airport Authority ta traha continuamente riba oportunidadnan pa ampliacion di vuelonan pa Aruba. Esaki ta principalmente importante durante e temporada actual di crisis. Entre otro a detecta e oportunidad pa vuelonan for di Inglatera recientemente, despues cu e pais a anuncia cu habitantenan por biaha atrobe. Esfuersonan a resulta den re-introduccion di vuelonan di TUI UK cu lo cuminsa cu vuelonan un bes pa siman non-stop for di Gatwick Inglatera pa Aruba for di 16 di december 2020 te cu en principio 31 di october 2021. Si proyecta e vuelonan na un grado di ocupacion di 70% esaki lo duna un resultado di alrededor 8.400 pasahero pa Aruba durante e temporada menciona.
Den e mercado di Inglatera – mescos cu tur otro mercado unda Aruba ta presente – ta ahusta e manera di mercadea nos producto. Por ripara cu e bishitantenan ta hopi enfoca riba e siguridad di e destinacion y alabes di e rekisitonan cu un destinacion ta exigi prome cu inicia e biahe.
Inglatera no ta un mercado desconoci pa Aruba y entre 2015 pa 2019 a trece un total di 71.360 bishitante pa nos isla.
Cu e reapertura recien di e mercado di Latino America y e vuelonan directo for di Inglatera, cu e status di codigo gel tambe pa e mercado Hulandes, Aruba su turismo poco poco lo sigui florece. E introduccion di vuelonan di Inglatera lo yuda den esaki. Mester menciona si cu for di e mercado Mericano tin e reto di e cantidad di casonan positivo di Covid na e pais cu ta conduci na cancelacionnan of decision di e Mericano di simplemente no biaha. Esaki ta wordo monitorea di serca.
Pa medio di esaki, ta gradici Ministerio di Turismo y AAA entre otro pa e cooperacion. Esaki ta un bunita logro. Alabes ta recorda un y tur pa mantene cautela y keda cuida, pa asina no mester resorta na re-introduccion di mas medidanan y tuma pasonan cu ta afecta nos turismo y nos recuperacion economico!


text:
LOS ANGELES – Jemyma Betrian a kuminsá su karera den Mixed Martial Arts (MMA) na un manera espektakular. Jemyma ayera tabata tin su promé pelea di MMA ora ku e la enfrentá Hadley Griffith den e kartelera di Lights Out Promotions, Chaos at the Casino 5.
Apesar ku ainda por a nota e estilo di Muay Thai Kickboxing den Jemyma e la sa di dominá e pelea i nòkout su rival den 47 sekònde di e promé asalto. “Ora ku e la kai, ma stop di bringa paso den kickboxing ta bin e konteo, pero mes ora mi skina a kuminsá grita pa mi sigui bringa,” Jemyma a bisa.
Jemyma ku ta e aktual kampion WBC Muay Thai i tin un rèkert di 35-2-1 ta bai sigui ku su karera den MMA. “Mi ta bai sigui focus riba MMA, mi tin hopi di siña ainda,” Jemyma a terminá bisando.
Den un deklarashon e kontrinkante di Jemyma, Hadley Griffith a manda un atvertensia pa tur bringadó di 115 liber pa nan tene kuenta ku Jemyma Betrian. Segun Griffith, Jemyma ta bai hasi algu grandi den e divishon. Mas aleu, Griffith a gradisí Jemyma pa un bon pelea i a duna di konosé ku pronto Jemyma lo tin un título di MMA riba su nòmber.
Video di e pelea hasi dor di un fanatiko


text:
WILLEMSTAD — Djadumingu 17 di sèptèmber 2017 e promé edishon di Dia di Waaigat ta tuma lugá, organisá pa Fundashon Waaigat den kooperashon estrecho ku Curaçaose Atletiek Bond. E idea original tabata ‘Relevo di Waaigat’ ku karedanan rondó di Waaigat, pues pustamentu na pia entre miembronan di klupnan di atletismo, gruponan uniformá, empresa kontra empresa, pero tambe representantenan di bario kontra otro.
Curaçaose Atletiek Bond su karedanan lo keda e evento prinsipal durante e programa di Dia di Waaigat. Komo tal Relevo Waaigat 2017 ta bai bira e krèm de la krèm di e aktividatnan durante di Dia di Waaigat. Curaçaose Atletiek Bond ta aspirá pa Relevo Waaigat bira internashonal. Pero, mirando ku ya ta trata di Dia di Waaigat e evento ta di un magnitut muchu mas grandi. Na final mester logra ku e interes pa atletismo den Kòrsou i prinsipalmente den barionan ta bira grandi i mas hende ta djòin atletismo i bira aktivo den e ramo di deporte aki.
Ku aserkamentu di Erwin Raphaëla di programa Bario pa Bario pa yuda den promoshon di Relevo di Waaigat 2017, a bini un kambio den e sentido ku a agregá un momento den e programa pa duna rekonosementu na eks bankero di Banco di Caribe señor Eduardo “Eddie” de Kort, kende ta e pionero i luchadó inkansabel pa subi kalidat i drecha e higiena di Waaigat.
Señor Eduardo “Eddie” de Kort ta e persona ku kompletamente di su propio boluntat algun aña pasá a tuma e enkargo pa laga realisá un limpiesa riguroso den e ‘Binnenwater’ aki, laga pone un otro brùg ku ta konektá Scharloo ku Punda i konstruí un restorant pa trese bida den e área aki. Eddie de Kort su aspirashon tabata pa kombertí Waaigat den un haf pa yatenan por drenta i mara, prueba ta deliberashonnan ku señor de Kort a hiba via Fundashon Desaroyo Waaigat ku gobièrnu i otronan, anto diseñonan ku el a laga produsí di un Waaigat
kompletamente nobo i moderno. Na okashon di e promé edishon di Dia di Waaigat ta na su lugá duna homenage na e gran suidadano aki.
Raymond Begina ta esun ku a trese padilanti ku ta mihó organisá Dia di Waaigat, utilisando e ‘Binnenwater’ kompletu, kombiná ku aktividatnan tantu rondó komo den Waaigat mes. Señor Begina a drenta den kontakto ku konosedónan di aktividatnan riba laman, anto asina ei a pone kontakto ku un di esnan ku a inisiá Fuikdag, esta señor Eduard “Dito” de Kort, kende mesora a haña e enkargo pa ta esun ku lo tin kordinashon di aktividatnan den Waaigat na su enkargo.
Ku e ideanan aki a sigui reunionnan ku Curaçao Ports Authority (C.P.A), anto for di e entusiasmo ku resultadonan di e kombersashon ku CPA a generá a disidí definitivamente ku Dia di Waaigat ta bira realidat. Licores Maduro, agente di Polar ta e promé ku a duna un kontesta positivo pa sostené e evento fasilitando ku tur sorto di ekipahe i provishonnan nesesario.
Eduard “Dito” de Kort a duna su palabra pa hasi tur esfuerso di manera ku lo tin sufisiente boto pa drenta Waaigat en konekshon ku selebrashon di dia di e ‘Binnenwater’ aki. Djei e grupo di trahadónan ku ta asesorá e plan pa ‘boost’ Waaigat, huntu ku representantenan di Curaçaose Atletiek Bond i demas presentenan, bou di guia di Raymond Begina, a hinka un programa den otro.
Pa 12or ta kuminsá ku entrada di botonan ku ta pasa via brùg Emma, sigui bin paden via brùg L.B. Smith òf mara na Kleine Werf si ta botonan muchu grandi pa drenta Waaigat, nan ta mara na Kleine Werf. Botonan mas chikitu ta drenta pasando di brùg L.B. Smith, brùg di Scharloo, brùg Amalia i sigui bini den Waaigat pa mara. Ta traha ainda riba e posibilidat pa tene algun pustamentu den laman of demostrashon di kualke partikularidat. Mas lat lo tin un show espektakular di drones, outonan di e klup di wabi tambe lo tei pa keda atmirá huntu ku e desfile di e organisashon grandi di doñonan di motosaikel ku nan vehíkulonan. Aktividatnan pa mucha mas ku klaro lo tin sufisiente, pero tambe nan lo por subi bouncer pa deleitá nan mes. Entre 15.45 or pa 16.30 or lo tene e resèpsi ku invitadonan spesial pa duna rekonosementu na Eddie
de Kort.
E aktividat sentral di e dia lo ta ‘Relevo di Waaigat’, pustamentu na pia entre empresanan, gruponan uniformá, klupnan di atletismo i representantenan di bario kontra bario ku lo tèrminá ku entre di kopa, entre kua ‘kopa rotativo Bario pa Bario’. Trámitenan ta andando pa atraé algun disk djòki pa animá e públiko riba vlòt posishoná den laman di Waaigat. Lo tin bandanan musikal pa atraé públiko. Pero e ambiente total lo ta den un esfera plasentero ku hopi muzik, kuminda krioyo i eksótiko pa saboriá. Dia di Waaigat lo ta di 12 or pa 20.00 or
Ta di dos biaha despues di hopi aña ku Curaçaose Atletiek Bond ta organisá Relevo di Waaigat. E intenshon di Relevo di Waaigat ta pa alsa interes i entusiasmo pa atletismo un banda i trese Waaigat den sentro di atenshon komo sitio pa mas evento deportivo. Ku Relevo Waaigat ta e idea pa krea un aktividat ku ta ‘boost’ e parti aki di Punda i lanta e interes di manera ku atletismo ta krese ainda mas na Kòrsou. Esaki lo ta ku partisipashon di diferente kategoria, esta U-11, U-13, U-15, junioren, senioren etcetera. Tambe lo tin partisipashon di gruponan uniformá, empresanan i representantenan di empresanan ku finalmente tambe barionanan kontra di otro. Despues di e karedanan lo tin entrega di medaya i kopanan na e partisipante i ganadónan.
Komplasiendo ku sentenáres di pedido for di públiko a disidí entre tantu di lanta fundashon Waaigat. Djaluna 4 di sèptèmber 2017 e akta ofisial a keda firmá na ofisina di notario mr. Myron Hu-A-Ng, ku e meta di Fundashon Waaigat pa traha di manera ku Waaigat ta bira un di e áreanan aquatiko i rekreativo di mas renombre i atraktivo den Karibe. E “Binnenwater” aki den bista di direktiva di Waaigat lo mester brinda e posibilidat pa eventonan deportivo, edukativo, sosial, rekreativo i kultural di taya pa aportá na subi popularidat di Kòrsou tantu paden komo pafó den eksterior.
Danki na Curaçao Ports Authority (C.P.A) pa e konfiansa i ku sin un solo momento di duda a sostené e idea. Danki na Licores Maduro, agente di Polar ku di un forma manera ta trata di famia a habri tur posibilidat pa nos. Danki na Bureau Telecommunicatie & Post, UTS, MCB i tambe Refineria Isla pa e koperashon.


text:
WILLEMSTAD – Fundashon pa Finansiamentu di Estudio (SSC ) ta hiba un maneho finansiero responsabel. Ta p’esei algun dia pasá el a partisipá ku no ta manda ningun studiante den regio e aña aki. E desishon a kai despues ku gobièrnu anteriormente a indiká ku e por a ahustá e presupuesto pa studiantenan ku ta bai den region, ku solamente 1.5 mion florin. Esaki segun SSC no ta alkansá pa kubri finansiamentu di estudio den regio.
Margit de Freitas, direktor di SSC a bisa Ret Karibense, ku e instansia kontrali na ántes, awor ta traha a base di un “plan di mas aña”. Esaki ta duna un SSC un bista kiko ta su gastunan tantu ku e studiantenan nobo komo ku esnan ku kua e tin un kontrakt kaba i ta studiando den paisnan den besindario.
De Freitas a duna e splikashon aki komo reakshon riba e deklarashon di Jealaine Alexander di My Future Career, ku no ta komprondé dikon ta stòp tur studiante di bai den regio. Alexander ta opiná ku mester por adaptá e kantidat, na e suma ku gobièrnu ta pone disponibel.
De Freitas ta sigui splika ku SSC no por a usa e 1.5 mion èkstra ku gobièrnu a pone disponibel, pasobra di ningun manera e no ta yega.”Ademas mester tene kuenta ku si usa e 1.5 mion i adaptá e kantidat, mester tin tambe sufisiente fondo pa sigui kubri e gastunan dje studiantenan aki”, e direktor di SSC ta splika.
Mientrastantu minister di enseñansa, Maureena Esprit a anunsiá públikamente ku a haña solushon i fondo pa finansiá estudionan den region. Di e forma aki ta evitá ku ta perhudiká e studiantenan ku ya kaba a risibí e partisipashon serka SSC ku nan mester hasi otro eskoho pasobra nan no por bai den region mas.
Minister Esprit no a informá detayadamente ta for di unda a saka e fondonan finansiero.
SSC tambe a nota dje partisipashon públiko di minister Esprit i ta pendiente un notifikashon ofisial di gobièrnu. “Pero nos ta hopi kontentu”, Margit de Freitas, a bisa Ret Karibense.


text:
KRALENDIJK – E plannan ku Kolegio Ehekutivo (BC, Bestuurscollege) a entregá serka sekretario di estado Raymond Knops tabata ‘desapuntante’. Asina e sekretario di estado a bisa despues di su bishita kòrtiku di djárason. E munisipio ekstraordinario no ta bai dilanti pa loke ta bon gobernashon, esei ta gabinete hulandes su opinion.
BC no ta masha desididu i mester kuminsá move atrobe. Na sèptèmber mester entregá un dokumento mihó pa bini na remarke pa sèn èkstra.
Prekupashon pa integridat
Poko tempu pasá kaba Knops a bisa den Tweede Kamer ku BC no a reakshoná sufisientemente riba un rapòrt di reshèrshi di Reino tokante situashonnan reprensibel den emishonnan di tereno. E tabata prekupá pa e integridat di Boneiru.
Na yanüari el a palabrá ku BC promé ku zomer lo a konsipiá un dokumento di maneho. Ku esaki gobièrnu insular via un akuerdo di maneho ku mester sera ainda lo por a demandá plaka èkstra di e asina yamá Ènvelòp di Region, kaminda a reservá 30 mion euro pa e munisipionan ekstraordinario Boneiru, Sint Eustatius i Saba (BES).
Insufisiente
E kombersashonnan di djárason ku gezaghebber Edison Rijna, e tres diputadonan i Konseho Insular tabata positivo, Knops a bisa, pero el a aklará ku e no ta satisfecho. “Mi a bisa ku e progreso ta insufisiente, ku e no ta basta konkreto i ku mi ke subi e velosidat. Mi no ta haña ku mester usa e elekshonnan di Konseho Insular pa warda hopi plan pa te despues di mart 2019.”
Meskos ku na yanüari i den Tweede Kamer Knops djárason a enfatisá atrobe e importansha di bon gobernashon: “Bo mester realisá esaki mas lihé posibel.” Esei ta un kondishon pa por bini na remarke pa e sèn di e Envelòp di Region. E sekretario di estado ta dispuesto na duna sosten na e organisashon atministrativo pa realisá ‘maneho finansiero drechi i bon gobernashon.”
‘Hulanda a kometé eror’- Sekretario di Estado Knops’
Knops a bisa ku e ta realisá ku Hulanda a kometé eror den pasado. Ku e medidanan ku a anunsiá siman pasá pa kombatí pobresa, entre nan ònderstant mas haltu, e ta spera ku lo rekonstruí e relashon di konfiansa.
Na sèptèmber Knops ta bini Boneiru atrobe, huntu ku kolega sekretario di estado Tamara van Ark di Asuntunan Sosial i Labor i minister Cora van Nieuwenhuizen di Infrastruktura i Maneho di Awa, pa papia tokante e plannan adaptá di maneho.
‘No tin tempu di pèrdè’
E meta ta pa na òktober firma e akuerdo di gobernashon: “No tin tempu di pèrdè. Mester tuma akshon awor.” Gezaghebber Rijna a bisa ku e lo empeñá pa logra e meta aki.


text:
Active Chance ta duna supsidio na esnan ku ta trahando pa konstruí un mihó futuro pa hendenan na Kòrsou.
Nos ta finansiá un mihó futuro.
Nos ta komprondé ku mester traha duru i tin sakrifisio ora ta konstruí un mihó futuro i nos ta respetá e personanan ku na Kòrsou ta komprometé ku e kousa akí. Nos ke yuda ku finansiamentu di proyektonan ku ta dediká na:
- Mehorá kalidat di bida
- Yuda hende pa yega na nan pleno potenshal
- Kreashon di mihó komunidatnan
Nos ta aksesibel.
Kada kuartal nos ta duna apoyo pa medio di supsidio di tamaño mikro, chikí i mediano. Den nos esmero pa hasi nos medionan di supsidio alkansabel, nos ta basa nos eksigensianan pa bini na remarke na e kantidat di sèn konsedé pa asina gruponan asina yamá grassroots òf personanan ku formalmente no por afiliá nan mes na un grupo òf organisashon, tambe por apliká.
Nos ta enfoká riba proyektonan probá pero ku no ta risibí sufisiente fondo.
Nos ta enfoká riba e hendenan i proyektonan ku ya kaba ta hasiendo un bon trabou i ta hasiendo un diferensia positivo pa nan komunidatnan, pero ku tradishonalmente no ta risibí sufisiente finansiamentu di otro fuentenan. Nos ke hasi posibel pa e personanan akí sugui hasi nan trabou.
Nos ta enkurashá finansiamentu independiente i sostenibel.
Nos ta finansiá te 50% di e kosto total di un proyekto (basá riba máksimonan espesífiko) i nos ta spera ku e risibidó logra finansiá sobrá ku otro fuente (finansiamentu propio, entrada di negoshi, otro supsidio etc.). Mienstras ku aki riba nos ta bisa ku tradishonalmente no ta risibí sufisiente finansiamentu, nos ta spera ku e bon trabou ta sigui den futuro. Esaki ta e motibu pa kiko nos ta buska proyektonan ku ta aspirá pa por tin finansiamentu duradero.
Nos ta realisá nos mes ku komo un “grassroots” stichting na Korsou nos ta enkontrá nos mes den un ambiente di rekursohopi limitá. Pa e motibo ei nos ta rekompensá projektonan ku sa haña manera pa redusí kosto ( por ehempel via di kolaborashon) i ku ta usa su rekursonan interno i eksterno di forma efishente pa por baha e gastunan i tòg yega na e metanan.
Nos ta balorá inovashon i kolaborashon.
Nos ta kere ku inovashon i kolaborashon ta un kontribushon importante i positivo pa proyektonan eksitoso. Nos ta apoyá proyektonan den kua personanan ta trahando huntu i purbando formanan nobo pa hasi kos.
Nos ta buska efektonan multiplikadó.
Nos ta kere ku ta fantástiko na momentu ku un proyekto por oumentá su impakto hibando su mensahe na oudiensianan nobo òf konsiderando kon e por tin efekto den diferente aplikashon. Nos ta buskando proyektonan ku ta pensa riba maneranan sabí i relevante pa multipliká nan efekto positivo ku un invershon chikí òf asta sin invershon.
Nos ta tene kuenta ku urgensia.
Nos sa risibí un montante grandi di petishon den sierto ronde di subsidio. Pa e motibo ei nos sa evalua projektonan riba nan urgensha imediato i por sosode ku si un projekto ta mas urgente ku un otro e ta risibi prioridad.
Nos ta konfia.
Nos ta konfia ku personanan ku ta solisitá supsidio serka nos ta hasi esaki di manera honesto i hustu. Tambe nos ta konfia ku e personanan ku nos ta selektá i ta risibí supsidio, ta usa e sèn pa loke a hasi e petishon p’e i hasi loke nan ta bon den dje. Nos no lo ta aktivo den maneho òf midimentu di e proyektonan. E úniko kos ku nos ta pidi ta pa esnan ku a risibí supsidio kompartí resultadonan pa medio di relato, dato, potrèt etcetera. Nos ke mira, tende i selebrá e impakto positivo ku boso proyektonan tin i kompartí ku hendenan na Kòrsou (pa medio di nos página di internèt) e bon trabou ku ta hasiendo den nos komunidat.
Nos ta siña.
Nos sa ku no tur biá nos lo tuma e desishon korekto. Nos sa ku nos lo otorgá supsidio òf finansiá proyekto ku nos no mester a aprobá. Pero nos komo fundashon ta komprometí ku nos trabou i na kabamentu di kada siklo di finansiamentu nos lo evaluá pa rekonsiderá, adaptá i mehorá nos modelo i kontinuamente mehorá pa otorgá supsidio ku sentido i di manera efektivo.


text:
Director di N.V. Elmar, Ing. Robert Henriquez
Ya a cambia mas di 12 mil luz LED caba
ORANJESTAD, Aruba : Despues di casi 2 aña di trabou intensivo, recientemente gerencia di N.V. Elmar a reconoce e ekipo completo di empleadonan cu dia den y dia afo ta cambiando luznan di caya pa e tecnologia LED, cu ta uza menos coriente y ta ilumina mas. Sino ta pa e esfuerso y compromiso serio di e team aki, e trabounan lo no ta tanto avansa, te cu awor ta den fase di culminacion.
Algun aña pasa N.V. Elmar a cuminsa cu e proyecto di instala luznan LED rond di Aruba, pero di cual nan a cuminsa riba un velocidad slow. Director di N.V. Elmar, Ing. Robert Henriquez a duna di conoce cu a haci un par di tryout cu palo di luz di diferente compania. Despues di esaki a drenta den e proceso pa destaho, pa reemplasa tur luz existente na Aruba.
E resultado di e proceso di destaho publico a resulta exitoso, di cual N.V. Elmar a ricibi hopi reaccion. A percura pa scoge e miho cu tin, cual ta un compania Canades di LED, Roadway Lighting. N.V. Elmar a yega na un bon acuerdo cu e compania di Canada pa reemplasa tur e luznan aki na Aruba y haci nan LED. E cantidad di luz existente cu mester cambia ta 9000, pero awo no ta asina y ta cambiando 12 mil luz. Compara cu e luznan bieu, e luznan aki LED ta percura pa spar casi 30% den uzo di coriente.
Na aña 2015 N.V. Elmar a cuminsa cu e proyecto cu un velocidad halto, cual ta un proyecto di 2 aña y pa reemplasa tur cos y haci expansion. “Nos ta riba schedule. Ya caba nos tin 11 mil pega di cual falta un mil y pico pa termina, pe proyecto ta cla”, asina Ing. Robert Henriquez a duna di conoce. Segun e schedule e trabounan lo keda cla pe luna di November, pero aworaki nan ta basta adelanta.
Ing. Robert Henriquez ta contento cu e trabou di e empleadonan, pasobra nan presentacion ta hopi bon. Desde comienso di aña te cu awo, nan ‘inhaalmanoevre’ tabata hopi bon. Esey a pone cu awo tin e resultado cu 11 mil lampi instala di LED. Loke cu falta ta un parti chikito di cual ta e parti di luznan oraño, unda ya tin palabracion cu DOW y DTI pa mira con lo cambia e luznan oraño den e parti innovativo.
N.V. Elmar ta pendiente pa finalisa y e director ta mira cu e proyecto aki ta uno exitoso. Aruba completo lo conoce solamente luznan di caya trahando a base di tecnologia avansa di LED. No ta solamente cambia e luznan, pero tambe cu N.V. Elmar por comunica cu e luznan unda nan por mira via computer si e luznan ta cendi den oranan di anochi. Tambe nan por monitor diferente factor via computer.


text:
E recorte den AZV ta keda punto di preocupacion
ORANJESTAD – Recientemente Minister Maduro hunto cu Minister President a reuni cu CAFT riba nan trabounan di supervision financiero di Aruba. A trata diferente topico, entre nan, ehecucion di presupuesto 2020, maneho financiero, recorteden AZV, sosten financiero, y situacion na Serlimar. Regularmente e mandatarionan ta reuni cu e miembronan y e secretariado di CAFT pa asina por brinda e informacionnecesario pa e trabou na bienestar di Aruba por wordo haci naun manera eficaz.
‘Recorte di 5 miyon pa luna den gasto AZV ta keda un preocupacion di Gobierno’
Un tema cu ta keda un preocupacion di e mandatarionan ta e recorte den AZV. Un di e prome condicionnan cu Conseho di Reino a impone pa Aruba yega na remarca pa fiansa pa surpasae crisis di COVID19, tabata un recorte di 5 miyon florin pa lunaden gastonan di AZV. Apesar cu for di banda di Gobierno a cuestiona e condicion aki di corta den gasto di salubridadmemey di un pandemia, Gobierno a cumpli den aña 2020 cu e condicion aki. Na e momento eynan e tabata crucial pa Aruba haya e fiansanan necesario pa yuda comunidad surpasa e crisis. Pa aña 2021 tambe e recorte aki di 60 miyon florin ta keda comoun condicion y esaki ta trece preocupacion y inquietud grandicune. Principalmente pasobra te ainda no tin un splicacion ni di Ministerio di Asunto Interior di Hulanda, ni di Conseho di Minister di Reino y tampoco di CAFT pa e suma di recorte aki. CAFT ta conseha Conseho di Minister di Reino riba e punto akitambe y pesey den e reunion Minister President a bolbe pidi un splicacion di CAFT riba nan recomendacion pa corta den salubridad di Aruba memey di un pandemia.
‘IMF tambe preocupa pa recorte den AZV’
E topico di e recorte grandi aki den gasto di AZV sin un splicacion debido tambe a hala atencion di IMF kende nan e ultimo dos siman a haci un evaluacion financiero y economicodi Aruba via su ‘Article IV mission.’ Segun IMF mester tenehopi cuidou pa no debilita e cuido medico net awor cu Aruba ta na man di un pandemia sin precedencia na mundo.
‘Te ainda no tin un splicacion conciso pa e recorte di 60 miyonden aña 2021’
Den e reunion cu CAFT e mandatarionan no por a haya un splicacion conciso dicon den aña 2021 tambe ta necesario pa corta 60 miyon florin den gasto di AZV. A splica cu e sector medico a reuni pa asina por bin cu un propuesta con pa aplicarecorte den gasto di AZV, pero djies corta 60 miyon den salubridad sin un splicacion y memey di un pandemia ta algo cu ta keda inexplicabel.


text:
HILVERSUM – Polis na Hulanda awenochi den e programa di televishon Opsporing Verzocht ta duna atenshon amplio na e asesinato di Marlon Fidanque. E biaha aki e programa ta dirigí su mes enfátikamente na e televidentenan den Karibe i ta hasi esaki na papiamentu.
Riba e djasabra anochi fatal di 19 di mart di e aña aki un tiradó te ainda deskonosí ta tira riba Marlon Fidanque (31) i su ruman hòmber, djis despues ku nan a yega na un kas na Houtsnijdershorst na Apeldoorn. Marlon Fidanque ta muri mes ora, su ruman hòmber ta keda gravemente heridá. Un habitante femenino tambe ta haña bala den su brasa. E ta logra si di pone su mes i su kuater yunan fuera di peliger.
Segun polis e víktimanan, òf por lo ménos un di nan, tabatin un konflikto ku un hende. Awe nochi ta suptitulá e transmishon tokante e tiroteo fatal na papiamentu, pasobra Hustisia na Hulanda ta tene kuenta ku e posibilidat ku tin hende na e islanan karibense ku por sa algu mas di e kaso.
Último lunanan a drenta algun tep kaba ku a pone ku a yama testigu nobo. Polis tin masha gana di sa tambe si tin hende ku a mira e víktimanan kore baiskel djis promé ku e insidente, pasobra nan ke sa si kisas e malechor a sigui nan for di e ora ei.
15 mil euro di rekompensa
Aktualmente reshèrshi ta pensa ku tabata trata di un malechor so. Testigunan ta bisa ku nan a mira un hòmber di koló, posiblemente antiano, bistí na paña skur. Probablemente un persona entre 20 pa 30 aña di edat. Polis ke sa ta ken e hende aki por ta i di kiko e konflikto tabata trata. E dunadó di e tep ku lo pone ku por solushoná e kaso aki, ta haña un rekompensa di 15 mil euro.
Sigui e transmishon
E transmishon ta awe nochi 20.30 or (14.30 or na Kòrsou) na NPO 1. Por siguié live tambe riba e website di polis: live.politie.nl
Outor John Samson


text:
Diasabra mainta a tuma lugar e apertura oficial di e Campeonato Infantil Lifida di Arubaanse Voetbal Bond (AVB). Esaki a tuma lugar na Stadion Guillermo Prospero Trinidad na Dakota cu un stadion yen di mucha y mayornan cu a bin presencia e bunita y colorido defile cu a wordo organiza pa e dia aki.
E apertura aki tabata uno special pasobra despues di 30 anja AVB ta responsabel atrobe pa e divicion infantil di Aruba su futbol, mihor conoci Lifida. Sr. Jose Buchi Panama Wever a ser invita pero lamentablemente pa motibonan di salud no tabata por ta presente pa asina haci e traspaso oficial.
Den e acto di apertura Minister di Salud y Deporte Dr. Alex Schwengle y Sr. ing. Richard Dijkhoff a haci e prome sake di bala den un acto simbolico pa cu e inicio di e campeonato aki, acompanja pa algun hungadornan di diferente teamnan.
Presidente di AVB, Sr. Dijkhoff a duna di conoce cu despues di 30 aña Arubaanse Voetbal Bond ta tuma e divicion aki atrobe. Tabata un trabao cu pa 30 aña a wordo desplega door di Sr. Jose Buchi Panama Wever, kende a dedica tur su tempo na e muchanan.
E traspaso aki tin un reto cun’e pa motibo cu mester continua cu e bon trabao cu a wordo haci. AVB lo tuma e reto nobo aki pa implementa formatonan nobo di campeonato, formatonan actualiza pa maneha y dirigi futbol principalmente den e muchanan pa motibo cu esey ta e fundeshi cu bo tin cu construi mañan ariba dje, ing. Richard Dijhoff a indica.
Ya caba ta implementando diferente cambionan y mester bisa danki na e ekiponan cu a respalda AVB den loke ta e traspaso aki. “Awe por mira e placer cu tin den tur esnan presente pasobra nan ta mira cu tin cambio positivo na caminda, nan ta para tras di e cambionan aki. Nos sa di unda nos ta bin y unda nos tin cu bay y principalmente conhuntamente cu nos partnernan strategico con pa yega”.
Conhuntamente cu Ministerio di Deporte AVB ta trahando duro, den bon comunicacion cu otro pa purba logra e metanan. A remarca cu semper Lifida a haya respaldo di e mayornan cu ta keda veld pa apoya nan yiunan asina mustra nan interes y mustra e muchanan cu nan tambe ta hanja cu futbol ta un deporte sano y respetuoso.
A agrega cu den siman tabata tin conversacionnan andando y e intencion ta pa cada weekend di wega, dos wega wordo transmiti pa medio di un canal di television nobo. Una vez cu esaki keda concretisa, nos por cuminsa dentro di poco cu e transmicionan. Cu esey ta duna realce na un deseo grandi cu pa hopi aña tabata tin bao di e muchanan pasobra nan kier mira nan mes na television, wak nan potretnan den corant y tambe riba social media.
Den e dianan nos dilanti ta bay wak e positivismo y e direccion cu AVB, conhuntamente cu e clubnan kier hiba e divicion infantil aki.
E campeonato infantil a cuminza diasabra ultimo cu varios wega den un formato nobo. Por ehempel den cada divicion, un organizacion por participa cu mas ekipo. Algo cu pa anjanan e clubnan tawata boga pa esaki y awe ta posibel. Un otro cambio cu a keda intruduci ta e formato cu na final di e promer round bo ta hanja dos liga separa cu lo bai discuti kende lo bira campeon den cada liga. Asina bo ta bay haya un liga cu e grupo cu ta mas avanza den futbol, esakinan lo bay competi cu otro y den otro liga, aki den bo ta bay haya esnan cu ainda ta den desaroyo compitiendo cu otro ariba nan nivel, e presidente di AVB a duna di conoce.
Di su banda, Harvy Clement a indica cu e cambio aki ta mas tanto pa loke ta structura di futbol na Aruba. Ta di elogia y aplaudi Sr. Buchi Panama pa tur e añanan cu el a dedica na esaki. Awor AVB tin e reto di bay tume den su man y haci’e aun mihor ainda. E reto aki no ta di AVB ni di e clubnan so, pero di e mayor hunto cu e muchanan tambe.
Minister di Salud y Deporte, Dr. Alex Schwengle a manifesta cu esaki tabata un dia pa celebra futbol. “Un danki sigur na Lifida y sigur na Sr. Buchi Panama Wever cu semper a haci un tremendo trabao (…) Nos sa tawata sa cu lo yega un momento cu e cooperacion entre AVB y Lifida mester a wordo reenforza y hacie mas miho y awe nos ta mira e promer stapnan caba den esaki”.
E mandarario a expresa tambe palabranan di danki na AVB cu a realiza cu nan mester organiza y reorganiza nan mes miho den diferente nivel, esta maneho, structura y financieramente.
“Ta un placer pa ta akinan awe y wak asina hopi mucha cu ta haci e deporte aki. Vooral mi ta asina contento di wak hopi mayor cu ta bin na e apertura di e campeonato di infantil di Lifida”, Minister Schwengle a bisa.
Ta trahando pa bay aumenta entradanan pa medio di Lotto pa Deporte y den dos aña lo aumenta esaki di un (1) pa dos (2) miyon extra. Ta sperando e momento pa concretiza esaki pa despues bay Parlamento pa presenta e documentonan y hanja e aprobashonan necesario. Si por crea 2 miyon mas pa deporte, esey sigur lo rekeri di un bon maneho y lo duna hopi mas fruto pa nos pais, Dr. Schwengle a duna di conoce.


text:
E prome partido di playoffs di Division Honor campeonato 2018-2019 a toca e “Classico di Aruba” entre Estrella y Dakota.
Un partido cu hopi anticipacion debi na e historial entre e dos clubnan aki, un rivalidad unico den futbol di Aruba, a resulta alfin di tabata un partido di hopi inconsistencia riba e fecha aki. Un partido cu pa mayoria di tempo tabata anti-climatico y slordig, pero, semper yena cu tension y drama si.
Dakota no a hunga un wega cu nos ta custumbra cu ne, e wega di velocidad, dominio di bala, cambio di ritmo, e “Amarillonan” den e oportunidad aki a dicidi di tira bala dilanti pa medio di pasenan largo, pero, ironicamente ta e wega ey mes a paga dividendo pa nan promer gol di e partido.
Na minuut 25, Dakota ta bai ariba pa medio di un salida relampago for di patras di Jean Pierre Heyden unda e ta haya e bala for di Jesus Villamizar for di medio campo, e ta sprint bai na banda robes di e area penal di Estrella, hasi un cruce, precies riba cabes di Fernando de Souza, unda esaki ta conecta perfecto pa anota e prome gol di wega, Dakota 1 Estrella 0.
Dakota ta domina bala y cancha pa mayoria di e prome tempo y tabatin mas chensnan pa aumenta e bentaha, hasta un bala den palo pa medio di Robert Francis, pero no a logra e di dos gol ey, Estrella en cambio cu masha poco yegada.
Den e di dos tempo e Santacruseronan ta cuminsa retene bala mas den medio campo, unda cu Jean Pierre van der Linden ta tuma mas control y distribui bala miho for di e punto ey.
Estrella a haya mas chens di gol den e di dos tempo, e mas cla un chens di Miguel Gutierrez na minuut 50 y atrobe na minuut 81, pero, no a logra concretisa. Nan a bataya te na final cu varios atakenan cu bon yegada.
Dakota tambe por a aumenta bentaha atrobe na minuut 91 y propina e knockout fulminante, si no tabata pa Pancho Croes, cu den e ‘hugada di e partido’ a salba e tiro di Juel Balentien, unda cu el a rechasa e bala cu ya tabata bayendo den net, husto riba linea di gol!
Asina mes e partido a termina cu victoria di Dakota cu e minimo resultado di 1-0. E ultimo dies minuutnan di wega tabata hopi dramatico y sensacional, riba un gran nivel, compensando pa e resto di e partido cu tabata bastante mediocre. Tres punto pa e club Dakotero cu t’asina e lider provisional riba e tabla di posicion di playoffs, sperando resultado di RCA vs Nacional. Nos ‘Man of the Match’ ta Jean Pierre Heyden di Dakota.
Notice: Trying to get property 'post_status' of non-object in /home/futbolaw/public_html/wp-content/plugins/sportspress-pro/includes/sportspress/includes/class-sp-event.php on line 16


text:
WILLEMSTAD – Dilanti Korte di Apelashon Ministerio Públiko a bolbe eksigí un kastigu di 26 aña pa Burney ‘Nini’ Fonseca, kaminda ta akus’é di ta fungi manera un intermediario pa yega na e personanan nesesario pa por realisá un krímen.
Abogado general Angela a indiká den e kaso Magnus/Maximus aki den su rekisitorio ku e kaso aki ta unu pekuliar, ku a sakudí komunidat di Kòrsou, pasó a asesiná un parlamentario.
Abogado di Nini Fonseca, Marije Vaders tambe ta di opinion ku ta trata di un kaso pekuliar i tristu, den kual a asesiná un parlamentario, pero e ta kere ku hustamente p’esei mester hasi e investigashonnan korekto i den kaso ku no tin e pruebanan kontra di un sospechoso, e mester por rekobrá su libertat.
Testigu Kuwas no ta kòrda
A trasladá Elvis Kuwas, alias ‘mònster for di Ulanda pa Kòrsou’, p’asina e fungi komo testigu den e kaso ku Nini Fonseca a apelá, komo ku e ta keda para riba su inosensia den e kaso di asesinato di Helmin Wiels. Remarkabel durante tratamentu dje kaso tabata ku e testigu Kuwas riba diferente pregunta tabata kontestá di no ta kòrda muchu bon.
E inseguridat i duda den su kontestanan asta tabata kousa iritashon serka miembronan dje hurado di Hòf. Momento ku abogado Vaders tabata hasi un seri di pregunta na Kuwas, e tabata bisa di a duna kontesta riba e preguntanan ei kaba i e no tabata mira dikon e abogado tabatin ku puntr’é estupides.
‘Bo mester bin pa mi kibra bo kara pa bo’
E akusado Nini Fonseca a apstené su mes di papia durante e kaso. Sinembargo, na momento ku su abogado tabata hasi pregunta na Kuwas, el a hasi uso dje oportunidat pa puntra Kuwas ku si e, esta Nini Fonseca tabata na kas di Pretu i si ta e, esta Nini Fonseca a duna plaka pa a asesiná Helmin Wiels.
Esei a kousa hopi iritashon serka e testigu Kuwas, kende a bisa: “Bo mester tabata den e sala aki pa mustra bo kara. Bo mester bin pa mi kibra bo kara pa bo.”
Wes Hubben a mustra e testigu ku mirando su kontestanan ku tabata poko dudoso i tabatin kosnan ku e no ta kòrda, e tabata ke mas klaridat i kontestanan un poko mas spesífiko. Pero Mònster tabata indiká ku el a kontestá tur e pregutanan kaba anteriormente, pues e no ta keda ripití e mesun kosnan.
Demanda
Pa Ministerio Públiko, tin sufisiente prueba dje diferente otro testigunan manera Michael Lesie, sr. Cijntje, partner dje testigu i tambe SMS ku a haña den telefòn dje akusado, kaminda e tabata komuniká ku Jorge Jamaloodin. Mirando e materialnan di prueba ku Ministerio Públiko ta dispone di dje, abogado general a bolbe eksigí un kastigu di prisòn di 26 aña pa e akusado. Abogado Vaders lo hiba su defensa mañan mainta, kaminda e lo bai tin un presentashon riba Powerpoint, p’asina desbaratá e ponensia i akusashonnan di Ministerio Públiko.


text:
ORANJESTAD – Awe 22 di April, Dia di Mama Tera (Earth Day), ta marca 45 aniversario di locual hopi ta considera e fecha historico di e movimiento moderno pa medio ambiente di 1970. Awe ta un dia special pa inspira concientisacion, proteccion y aprecio pa mundo su naturaleza y medio ambiente. Directie Natuur en Milieu (DNM) kier a uni na e movimiento aki y asina yuda cu concientizacion ariba diferente tema pa locual ta trata nos Mama Tera. E aña aki por ta esun di mas importante pa historia di medio-ambiente segun un articulo ariba e pagina earthday.org, paso e ta esun unda crecemento economico ta uni forsa cu sostenibilidad. E aña den cual lidernan mundial lo pasa leynan comprometedor pa locual ta trata cambio di clima. Aña den cual habitantenan y organizacionnan ta deshaci di e idea di ta dependiente di fossil fuel. Como tambe invercion di tempo, energia y placa den energia alternativa. Tur esakinan por zona difícil y duro pa alcansa pero un y tur sa kico ta na peliger; e futuro di nos planeta y su excistencia. Pesey mester tuma un direccion nobo y uniendo forsa nos por logra.
Historia di dia di MamaTera: E idea di dia di Mama Tera tawata initiativa di senador di Merca pa Wisconsin, Sr.Gaylord Nelson, cu na 1970 despues di tawata testigo di un oil spil grandisimo na California como tambe inspira pa e movimiento anti-guerra, a realiza cu su persona hunto cu concientizacion publico di efectonan di polucion di aire, awa y tera lo por yuda pone e tema di proteccion di medio ambiente ariba e agenda politico. Asina senador Nelson a anuncia e idea di “national teach-in on the environment” na prensa national. E prome Earth Day a yuda na introducion di United States Environmental Protection Agency y diferente leynan manera Clean Air, Clean Water y Endangered Species Acts a wordo pasa. Manera Nelson a bisa na 1970 “it was a gamble, but it worked.”
Kico ABO por hasi ariba dia di MamaTera? E dia aki ta bo oportunidad pa hasi algo pa medio ambiente. Join e movement. Subi algun website informa bo mes kico ta e temanan di importancia, comparti esakinan ariba rednan social cu bo amigonan. Firma e peticion mundial contra efectonan di cambio di clima y combati pobresa, organisa un accion di limpiesa den bario of den bo mesun cura, hasi contacto cu esnan elegi pa tuma accion den cuestion di medio ambiente, usa materialnan recycla, hasi un compromiso pa reduci e uso di enegia of traha un arte pa promove concientizacion di efectonan di cambio di clima. Tambe anos como adulto ta esunnan prome jama pa siña nos muchanan stima nos medio ambiente y nos naturaleza, p’asina ora nan bira grandi nan lo proteha y conserva nos Mama Tera. Si cada un persona hasi algo chiquito esaki lo yuda pa e lidernan local of mundial tuma decisionan importante pa yuda nos planeta. Subi e pagina social di DNM y like nos page, facebook/dnmaruba, tambe bo por bishita nos website dnmaruba.org pa keda altanto di nos esfuerzonan. “It’s Our Turn to Lead”.


text:
Tanki Leendert – Diahuebs mainta algo prome cu 11’or y mey, polis y ambulance ta wordo manda na altura di Digicel na Tanki Leendert, pa un persona cu lo a haya ataca den auto. Asina e prome informenan tabata bisa.
Home Uncategorized Homber di edad ta bruha y ta primi trot dal contra dos...
Homber di edad ta bruha y ta primi trot dal contra dos auto staciona
Na yegada di tanto ambulance y polis nan ta haya un Toyota Tercel pega contra dos otro auto.
E chauffeur no lo a haya ataca, pero aparentemente e lo a bruha y a primi trot y dal un auto Toyota y un Suzuki.
Personal di ambulance a cana cune y ela subi den ambulance pa asina e por wordo controla.


text:
Gobernador a efectua apertura di Aña Parlamentario 2017-2018
ORANJESAD, Aruba: Diamars mainta a tuma luga apertura di Aña Parlamentario 2017-2018 y den nos constitucion ta stipula cu e ta tuma luga riba e di dos diamars di september. E mainta a inicia cu e yegada di diferente invitado manera Ministernan, ex griffier, ex Presidente di Parlamento, Comandante di Cuerpo Militar, Hefenan di Departamentonan di Gobierno y studiantenan di Universidad di Aruba y Dun’un man. Tambe a conta cu presencia di 2 ex Gobernador y Gobernador Interino Yvonne Lacle-Dirkz.
Na yegada di Gobernador Alfonso Boekhoudt y su distinguido esposa, e comision di bon bini di Parlamento, consisti dor di Lorna Jansen-Varlack, Clarisca Velasquez y Juan “Ady” Thijsen, a ricibi nan na porta. Durante e discurso di apertura, Gobernador a recorda e damnificadonan di St. Maarten. Despues el a enfoca riba e vision di Gobierno, cu ta encera trahamento riba desaroyo di infrastructura, enseñansa, asuntonan social, kier traha riba calidad di hendenan. Tambe riba formacion di hendenan, no solamente na scol, pero na trabou y e parti di innovacion den “green energy”. Loke Gobernador a bisa tambe ta cu mester crea un balansa, unda cu mester tin e balansa den Parlamento y Gobierno.
E aña Parlamentario nobo lo ta cortico, pasobra e constelacion aki di Parlamento ta den su ultimo simannan, debi na eleccion diabierna 22 di september. Despues di esey lo bin un otro constelacion y probablemente un otro Presidente y Vice Presidente tambe.
Pa loke ta e trabounan den Parlamento, casi tur ley a pasa y ta “up to date”, aunke falta algun cual tin discusion ainda cu mester keda cla. Casi tur ley cu a drenta Parlamento a keda aproba y cualkier gobernacion cu bin, ta drenta Parlamento den un “schone lijn”.
E perspectiva ta pa tur sigui traha hunto, aunke tin retonan. Tambe mester traha riba comportacion como Parlamentario, algo esencial, pero tambe cu por tin informacion y contacto cu pueblo pa por haci e trabou miho posibel. Como Parlamentario e trabou no ta den Parlamento so, pero mester bay den pueblo pa scucha.
Hopi hende a bisa cu Parlamentarionan mester ta mas den pueblo, pero esaki ta un bon momento cu mester midi pa haya sa con hendenan ta pensa y asina sigui cu e trabounan di informa pueblo, pasa leynan, representa Aruba. Den Parlamento a percura pa traha mas transparente, unda cu tin nan propio canal di television, radio, facebook y website. Asina ta mas facil pa ricibi feedback di comunidad.
Presidente di Parlamento Wyatt-Ras a splica cu despues di eleccion ta habri e Aña Parlamentario y asina ey lo bin un constelacion nobo di diferente partido. Cada partido ta manda nan miembro di Parlamento y for di nan lo bolbe saca un Presidente y Vice Presidente. Drs. Mervin Wyatt-Ras lo sigui como Presidente di Parlamento te cu eleccion.


text:
Santa Rosa, tin algun tempo caba ta haci apelacion na tur cunukero, criador y piscadornan, pa regista na Santa Rosa. Esaki ta conta tanto p’esnan cu ta produci den un forma comercial como tambe pa hobby. Actualmente, Santa Rosa ta ricibiendo varios melding di criadornan di galina pa webo, cu ta keha cu nan no ta logra bende e cahanan di webo cu nan ta produci y ta lamenta e tempo y placa cu nan a inverti den e produccion.
Actualmente na Santa Rosa, nos tin solamente 5 persona/compania, cu ta registra como criador di galina pa webo, mientras cu nos ta observa cu tin varios criador cu ta bende nan producto nan riba rednan social. Aruba ta importa un cantidad halto di webo pa aña y e iniciativa di produci nos propio webo fresco sigur ta uno di aplaudi y cual Gobierno ta stimula tambe.
Sinembargo, ta dificil pa tin datonan real di produccion y informacion di esnan cu ta practica e criansa di galina pa webo, si Santa Rosa no tin e informacion nececario. Sin datos, ta imposibel pa por analiza y controla e crecemento di e sector aki, p’asina por duna mas sosten y crea maneho nan cu lo aporta na un crecemento structura di e sector aki.
Recientemente, Santa Rosa a reuni cu e coleganan di Departamento di Asunto Economico (IDEA) y Departamento di Salubridad (DVG), pa delibera riba un posibel maneho integral riba produccion di webo local, den cual por controla e crecemento di produccion, haci control di calidad, sostene e productornan cu idea nan strategico mediante workshops y informacion, con pa mercadea nan producto y asina concientiza nos comunidad riba e beneficio nan di cumpra webo for di productornan local.
Den pasado, IDEA conhuntamente cu DVG y Santa Rosa, ya a duna varios charla na e productornan di webo y aki tambe, nan a wordo pidi pa registra na Santa Rosa y na KVK, p’asina nan por wordo considera como un contribuidor n’e produccion di webo local.
Mester remarca cu productornan di webo no ta paga belasting, dus no mester tin e miedo di registra como productor di webo comercial, pero si e ta importante pa Gobierno por tin un bista completo di cuanto webo nos isla ta produciendo y asina determina con lo por introduci maneho nan cu ta enfoca riba calidad, sustenibilidad y continuidad como productor.
Kico bo mester pa regista
Na momento cu bo bin pa registra na Santa Rosa, mester trece tur informacion di tereno (situatie plan), copia di “overeenkomst” p’e huurgrond of documento oficial den caso di tereno propiedad, buki di huurgrond di DIP como tambe bo ID y registro di KVK, si ta produci ariba un escala comercial.
Den caso cu ta famia of un tercera persona ta hasi uzo di e tereno den nomber di e doño, mester tin un “machtiging” mediante cual e doño di tereno ta duna permiso pa hasi uso di e tereno. Den caso cu ta un negoshi mester tin registro di KVK (Kamer van Koophandel). Na momento cu bo bin haci registracion lo bo mester yena un formulario cual tin diferente pregunta, dependiendo kico ta e sector cu bo ta activo aden. Tene bon na cuenta e ultimo puntonan aki pa no tin mal comprendemento na momento cubo tin registra. Percura tin bo tin tur cos na man.
Beneficionan na momento cu registra
Na momento cubo registra casi sigur bo pregunta lo ta kico Santa Rosa lo por yudabo cune. Na memento cu nos tin tur informacion logicamente bo persona lo por yega na remarke pa sercibi servicionan di Santa Rosa. Esaki ta ensera den caso cubo ta un agricultor bo por haya e servicio di entrega di trucknan di awa.
Dado caso bo por yega na remarke tambe n’e “Awa pa Agricultor” cual Santa Rosa hunto cu WEB Aruba NV ta ofrece.
Negoshinan por haya “Invoerechten Vrij” Liber di Impuesto riba cierto producto pa nan propio uzo. No lubida e parti importante aki, cu ta pa propio uzo. Na momento cubo wordo descubri ta bende e producto aki na tercera lo bo por wordo cobra bek e suma di impuesto. E ta wordo mira cubo ta haciendo negoshi cu lo cu locual tabata e meta.
Si no ta logra pa bishita Santa Rosa personalmente, lo por registra online, dor di mail tur datos cu ta wordo menciona ariba, via info@santarosa.aw of por jama 5858102 pa ricibi mas informacion.


text: ORANJESTAD – WEB Aruba ta uni cu otro instancianan cu un donacion di 15 mil florin na Pasadia Briyo di Solo. Diahuebs ultimo CEO sr. Luis Oduber hunto cu sr. Francis Ras, sectormanager di Asuntonan di Operacion Tecnico di WEB, a otorga e cheque na sra. Jeta Figaroa di Briyo di Solo y sra. Els van Homelen di SVGA. Manera conoci, tres lokaal di e centro na augustus ultimo a kima completamente, cu consecuencia cu 60 cliente no por haña e ‘opvang’ necesario. E donacion lo yuda den e gastonan pa reconstrui y ekipa e lokaalnan. Señor Ras ta splica cu ta custumber di WEB pa contribui na comunidad ora ta ehecuta un proyecto na WEB. Den e caso aki a haci e donacion den cuadro di e proyecto pa construi e Sunrise Solar Park na Lago Heights. Di e manera aki e proyecto di e solar park no solamente ta contribui na un suministro di energia sostenibel, pero tambe e ta yuda pa laga solo briya bek na Pasadia Briyo di Solo.


text: Diabierna anochi a drenta informe di un candela na e veld di Riverplate, mesora a dirigi tanto polis como cuerpo di bombero na e sitio. Na yegda di e patruya a bin constata cu ta trata di un candela chikito sendi pa 2 persona riba e veld. Ora polis a intenta di drenta e cura di e veld a accidentalmente kibra un meter di awa. Brandweer a yega na e sitio y e persona nan den e cura mes a paga e candela cu nan pia. A pidi presencia di W.E.B. na e sitio pa por atentecu e tubo kibra. Polis a avisa e persona nan pa no cende candela mas riba e veld.


text:
ORANJESTAD, Aruba: Scol Basico Dornasol a habri su porta recientemente. Minister di Enseñansa, Michelle Hooyboer-Winklaar a bishita e scol pa asina combersa cu e director, maestronan y studiantenan. E scol aki ta un cluster 4 y esaki ta nifica cu e parti academico, e parti curiculo, lo ta mescos manera otro scol basico na Aruba. Tin hopi aspecto special cu ta cater specificamente na e conducta di e muchanan cu ta na e scol aki.
E muchanan cu ta na e scol aki a bin di for di e centro di observacion MDC. Na un momento e muchanan aki a keda señala cu nan no lo por sigui gewoon un trayectorio normal na scol regular. Asina aki Minister di Enseñansa a crea e opcion di un centro di observacion cu ta duna nan e enseñansa y e guia y despues di esey pa mira precies unda nan mester ta den enseñansa.
Hopi biaha den pasado prome cu tabatin e centro di observacion, y prome cu cluster 4 tabata existi, muchanan cu tin un of otro problema cu conducta, problema social, emocional, aunke tabatin e inteligencia pa sigui un scol regular lo a keda manda pa un scol special. Esey ta algo cu a tuma luga pa añanan.
“Na momento cu nos por a diversifica e opcionan disponibel pa nos studiantenan cu por enfrenta diferente reto den nan trayectoria di Enseñansa, nos a realisa kiko realmente esaki ta nifica pa e studiantenan aki.” Minister Hooyboer-Winklaar a splica. Asina aki a cuminsa cu e centro di observacion cluster 4 y den dje tin kleuter scol 1 y 2 klas. Aki a crea e opcion pa sigui cu esaki den cluster 4 cual ta klasnan 2 y 3 pero eventualmente lo sigui te cu 6de klas.
Pa Minister Hooyboer-Winklaar tabata hopi importante pa crea e opcion aki, y pa sigui desaroya e scol. Tin diferente material cu ta yegando cu lo ta necesario pa e Cluster 4.
Ta mira cu esakinan ta studiantenan cu lo sigui scolnan secundario y lo por bay “hoge onderwijs, segun Minister Hooyboer-Winklaar. Tur cos eynan ta disponibel, unda tin opcionnan pa motibo cu ta saca e muchanan di e situacion cu nan ta. A percura pa duna e muchanan e guia y therapie pa por tambe crea e oportunidadnan cu nan merece, aunke cu awo nan ta den un situacion cu nan mester di algo extra cual kisas otro scolnan no por duna nan. “Nos ta hopi contento di por mira e scol aki nace cu sigur lo aporta bek na Aruba algo cu ta hopi importante pa nos studiantenan, pa e mayornan tambe”, asina Minister Hooyboer-Winklaar a duna di conoce.


text:
ORANJESTAD: Recientemente Minister di Enseñansa y Deporte Endy Croes, a continua cu diferente reunionan riba e tereno di enseñansa y deporte, a toca turno cu e ekipo di maneho di IBISA, sr.Edgar Erasmus y sr. Christiaan Goedhart.
IBISA ta un di e departamentonan di Gobierno, bon conoci cu ta traha cerca di deporte y nos atletanan “E tabata un bon reunion, nos a elabora riba e vision y direccion di ministerio di deporte, hunto cu IBISA nos lo percura pa realisa e plan; pa hiba deporte bek na scol”, e mandatario a expresa.
Minister di Enseñansa y Deporte Endy Croes a duna un primicia di un di e proyectonan cu lo ta un competencia escolar cu ta consisti di diferente deporte pa hobennan di 4 -5 y 6 klas di scol basico. E competencia lo tin premionan atractivo pa e scol, pronto mas detaye lo wordo anuncia. E mandatario a finalisa bisando cu 2022 lo ta un aña grandi y bunita pa enseñansa y deporte.


text:
DEN HAAG – Awe na Den Haag a sera e siman di Hulanda Karibense. Hulanda a firma dos plan di vários aña, un ku Saba i un ku Boneiru. Sint Eustatius a retirá for di e deliberashon i tabata ousente ora di firma. Ayera Reino a pone Sint Eustatius bou di kuratela pa motibu di un défisit den presupuesto.
Minister di Asuntunan Interno i Relashonnan den Reino Ronald Plasterk ta papia di ‘kombersashonnan pika’ ku Boneiru. E isla a rekordá Hulanda di tene su mes na palabrashon ku a hasi anteriormente. Den Haag mester paga e mantenshon di infrastruktura di Boneiru, pero te awe nan no a paga.
Entretantu a rekonfirmá e palabrashon aki di 2010.E aña aki Hulanda ta invertí tres mion dòler den infrastruktura pa kuminsá alkansá esaki, Plasterk ta bisa. Prome ku fin di aña gobièrnu na Den Haag lo tuma un posishon kon mester ehekutá e palabrashonnan.
Lider di delegashon Clark Abraham por lo pronto ta trankil. “Tres mion den seis luna no ta tiki. Nos lo duna gobièrnu hulandes tempu i nos lo warda nan punto di bista. Abraham ta satisfecho tambe ku a primintí su isla 10 mion dòler pa kombatí pobresa.
Invershon
BZK na 2015 i 2016 ta invertí 495 mil dòler pa desaroya ekonomia bonerianu, tambe e ministerio lo paga 1.6 mion dòler pa trata ku problemasia sosial-ekonómiko. Ministerio di Infrastruktura i Medio Ambiente (I i M) ta paga 3 mion euro pa trata barionan i 9 mion pa haf. Diputado di Desaroyo Espasial Gerald Silberie ta ferwagt ku su isla por kuminsá dal bai e aña aki mes ku esaki.
E lider di e delegashon sabano Chris Johnson ta satisfecho ku e resultado di e siman di HK. Su isla ta haña 6 mion dòler pa mantenshon di e kaminda pa bai haf. For di 2016 sueldu mínimo lo subi ku 6.5 porshento. Tambe BZK lo paga 180 mil dòler na 2015 i 2016 pa desaroyo ekonómiko i 600 mil dòler pa solushoná problemanan sosial ekonómiko.
Previshon sosial
Hulanda ta paga mas tantu na previshon sosial den Hulanda Karibense. Na 2016 a reservá 900 mil dòler pa plaka pa yu. Islanan BES lo haña strukturalmente 300 mil euro mas di ministerio di Asuntunan Sosial i Empleo (SZW) pa kombatí pobresa. SZW lo subi e nivel di ònderstant spesial tambe pa e nivel di sueldo mínimo.
Outor Pieter Hofmann


text:
Ku tristesa nos a tuma nota ku dia 20 di yanüari 2020 dr. Bert Brinkman a fayesé den Señor. Dr. Brinkman tabata yu di ps. Brinkman ku a stablesé skol Atventista.
Entiero lo tuma lugá djárason 27 di yanüari 2021, 11 or di mainta di Hulanda; 6 or di mainta orario Aruba, Bonaire i Curaçao.
Di parti di Departamento di Edukashon nos ta deseá famia, konosí i amistatnan forsa ku e pèrdida akí.
“Lo E seka tur lágrima for di nan wowo, i morto lo no eksistí mas: lo no tin nada di rou, nada di yoramentu, nada di doló mas, pasobra tur kos di ántes a pasa bai.’Revelashon 21:4
Por sigui e entiero via https://kerkdienstgemist.nl/stations/2041/events


text:
Tablet Cafe riba dia internacional pa 60plus
Biblioteca Nacional Aruba ta invita tur 60-plus pa un Tablet Cafe, diaranson dia 1e di october. Riba e dia aki hende riba 60 aña cu tin interes pa e mundo digital of kier haya mas conocemento di esaki por haya un demostracion di Social Media y e diferente tipo di Tablets, e.o. features di Ipad, Iphone, Tablet y laptop. Lo tin diferente mentor cu ta atende cada bishitante personalmente. Bishitante 60-plus ta bay biblioteca cu nan propio tablet, Iphone of otro device. Diaranson ta dia Internacional di hende grandi. Riba e dia aki ta celebra y honra e miembronan di comunidad di 55 aña bay ariba. Ta enfoca riba e grupo vital aki y pa percura cu e grupo aki no ta keda exclui di e metodonan moderno di pasa informacion, biblioteca ta ofrece acceso na Internet y WIFI gratis pero tambe workshops con pa busca informacion riba Internet. Den Tablet cafe di diaranson proximo, ta duna demostracion di Social Media manera FaceBook, YouTube, Blogs, Pinterest, Twitter y Skype. Tambe ta duna guia con pa usa diferente tablets manera un Ipad y por haci pregunta riba uzo di Iphone. Un team di biblioteca ta warda tur bishitante hunto cu empleadonan di MIO Aruba. Dia: Diaranson dia 1 di oktober (Dia di hende grandi) Lugar: Biblioteca na Playa (Hal) y Sala Diamante y Sala di Exposicion, Sala di computer Ora: 2 sesion, mainta 9or pa 12or, y atardi di 5or pa 7or. Online banking Aruba Bank ta duna 2 workshop di Internetbanking pa 60-plus den sala di computer, esakinan ta cuminsa 9or y 10or y mey. Y Caribbean Mercantile Bank ta duna un workshop Internetbanking atardi 5or. Participantenan lo siña con pa haci diferente transaccion financiero via Internet. Registra di antemano cerca Eveline y yama 582 1580.


text:
KRALENDIJK – Entidat Públiko Boneiru ta premirá desaroyonan positivo pa nos ekonomia. Esaki despues di kòmbersashonnan intensivo ku Ministerio di Salubridat Públiko, Bienestar i Deporte (VWS), ku e resultado ku Boneiru a bai kódigo hel bèk despues di kasi 5 luna.
A tuma e desishon aki pasobra ta parse ku awor akí Boneiru tin e kasonan di corona bou di kontròl. Por mira un bahada signifikante den e kasonan aktivo. Un otro faktor positivo ta ku Boneiru ta un di e islanan den region ku un porsentahe haltu di persona ku a pasa nan promé angua kontra corona; Ya kaba 71,5% di nos habitantenan di 18 aña bai ariba a pasa e promé angua i 38% ya kaba a pasa nan di dos angua kontra corona.
E esfuersonan di Entidat Públiko Boneiru durante e último lunanan den vários kòmbersashon ku Ministerio di Salubridat Públiko, Bienestar i Deporte (VWS) a duna algun resultado positivo siman pasá. Kompanianan di aviashon merikano no kier a kuminsá ku buelo pa Boneiru, pasobra e maneho pa por drenta nos isla konforme e areglo ministerial tabata muchu kompliká i nan sistema di salubridat públiko no por a garantisá ku biaheronan por a disponé di e resultado di un tèst di NAAT/PCR òf e tèst antígeno promé ku salida di nan buelo. Durante un debate di TweedeKamer dia 28 di aprel ikomo resultado di kòmbersashonnan intensivo ku Ministerio di Salubridat Públiko, Bienestar i Deporte, a entregá un amienda pa hasi posibel ku por hasi e tèst antígeno na yegada tambe. Un mayoria den TweedeKamer a sostené e amienda. E ekspektativa ta ku pa mas tardá 1 di yüni esaki por bini na vigor.
E desishon aki lo trese desaroyonan sumamente positivo pa sektor di turismo i pa e motibu aki pa nos ekonomia en general i pa empleo. For di yüni kompanianan di aviashon merikano por kuminsá ku buelo pa Boneiru atrobe. Tantu Delta AirLineskomo AmericanAirlines entretantu a anunsiá ku for di 5 di yüni nan ta kuminsá bula pa Boneiru atrobe.
Pero tin mas bon notisia: dia 11 di mei último e ministernan di Salubridat Públiko, Bienestar i Deporte, di Hustisia i Siguridat i di Asuntunan Interno i Relashonnan den Reino a laga e státùs di Boneiru komo área di riesgo haltu kaduká i entretantu e kódigo hel ta konta pa Boneiru. Pa e motibu aki ta spera un oumento di biaheronan ku ta bini ku KLM òf TUI for di Oropa. Durante kódigo oraño, ku dia 15 di desèmber Hulanda a anunsiá pa deskurashá biahamentu en general, aerolinianan i agensianan di biahe no por ofresé pakete di biahe. Banda di esei pasaheronan no por a sera un seguro di biahe ku ta kubri Covid. Konsekuensia di esaki tabata ku e kantidat di biahero for di Oropa ku tabata yega nos isla a baha konsiderablemente. Biaheronan ku for di 19 di mei ta bula bèk pa Hulanda no tin mester di laga hasi un tèst di NAAT/PCR i/òf tèst antígeno mas. E konseho di karentena tambe ta vense pa nan i esaki ta hasi ku ta hopi mas atraktivo i kumbiniente pa bula pa Boneiru ku fakansi. Por lo pronto Boneiru ta eksigí sí un resultado negativo di e tèst di NAAT/PCR i/òf tèst antígeno di pasaheronan na yegada na nos isla ora nan ta bini for di un área di riesgo haltu, manera Hulanda i Merka. Entretantu tin kòmbersashonnan ta tuma lugá pa den futuro serkano hasi eksepshon pa hendenan ku ta kompletamente bakuná.
“Di parti di TourismCorporation Bonaire (TCB) nos ta sumamente kontentu ku e notisia di kódigo hel. TCB por sigui pusha mas awor ku kampañanan di merkadeo no solamente pa e merkado Oropeo pero tambe pa e merkado Merikano. Ya pa luna di mei i yüni TCB lo risibí diferente prensa di afó ku lo bishitá Boneiru i ku lo sòru pa mas eksposishon di nos isla”, segun Marjolein Oleana – Business Manager TCB.
E sektor di turismo, ku gobièrnu di Boneiru durante henter e periodo di Covid ta tene kontakto intensivo kuné, ta sumamente entusiasmá tokante e perspektiva pa despues di mas ku 15 luna por bolbe risibí turista merikano atrobe.
Post Views:
15


text:
Un Persona A Diseñ’é?
Bestia di Tera
E Lana di Zeeotter
Tin mamífero òf zoogdier di awa ku tin un kapa diki di vèt bou di nan kueru pa yuda tene nan kurpa kayente. Pero zeeotter òf nutria di laman tin un otro manera pa hasi esei.
Olfato di Kachó
Kiko ta pone ku algun sientífiko ke kopia e sentido di hole di kachó?
Bestia di Laman
E Kueru di e Bayena Piloto Ku Ta Tene Su Mes Limpi
Dikon kompanianan di transporte marítimo ta interesá den e abilidat úniko akí?
E Sonar di Dòlfein
E sientífikonan ta purba kopia e abilidat úniko di e animalnan akí di por eksplorá i komprondé nan medio ambiente.
E Kueru Impreshonante di Kònkòmber di Laman
Kon bini kueru di e bestia di laman akí ta asina fleksibel?
Kokolishi di Laman ku Djente Fuerte
Kon bini e djentenan di sierto kokolishi di laman ta mas fuerte ku hilu di seda di araña?
E Leim di Kokolishi
Nan ta bisa ku e leim di e kokolishi ta mihó ku kualke leim sintétiko, òf artifisial. E manera ku e kokolishi ta pega na un superfisie muhá tabata algu deskonosí te ku resientemente.
E Forma di Kokolishi
E forma i struktura di kokolishi ta protehá e bestia ku ta biba den dje.
E Brasanan Asombroso di un Sekat
E ingenieronan a diseñá un man di robòt ku abilidat impreshonante basá riba e brasanan ei.
E Rabu di Kabai di Awa
Mira dikon e diseño úniko di e rabu di e kabai di awa por yuda mehorá trahamentu di robòt den futuro.
Insekto
Kon un Abeha Por Keda Stabil ora E Ta Bula?—Kasualidat òf Diseño?
Kon un insekto chikitu asina por bula mihó ku e pilotonan mas eksperensiá?
Dikon un Abeha Por Bula Baha for di Kualke Direkshon?
Dikon e téknika di abeha pa bula baha di kualke direkshon ta ideal pa implementá den e sistema di nabegashon di robòt ku ta bula?
Kon Vruminga Por Evitá Pegamentu di Tráfiko?
Vruminga ta evitá pegamentu di tráfiko. Kon nan ta hasi esei?
Un Vruminga Su Téknika di Tene Su Antèna Limpi
E insekto chikitu akí mester tene su mes limpi p’e sobrebibí. Kon e ta logra hasi e trabou básiko akí?
Dikon e Vruminga Koló di Plata di Sahara Por Wanta Hopi Kalor?
E vruminga úniko akí ta un di e insektonan ku por wanta hopi kalor. Kiko ta yud’é wanta asina hopi kalor?
E Posishon den Forma di “V” di e Barbulètè Blanku di Kolo
Kiko algun ingeniero a siña for di barbulètè blanku di kolo ku a yuda nan diseñá mihó pènel solar?
E Abilidat Akrobátiko di un Mèlèmèlè
E insekto akí por kambia di direkshon meskos ku un avion di guera, pero den un frakshon di sekònde.
Mata
Dikon e Bèshi Pollia Tin un Koló Blou Briante?
Aunke e bèshi Pollia no tin pigmento blou, tòg e tin un koló blou bibu ku ningun otro fruta no tin. Kiko ta su sekreto?